Antara Kegramatisan dengan Kelaziman

Jalan bahasa yang baik ialah bentuk bahasa yang betul dan bermakna, iaitu ujaran atau penulisan yang dihasilkan harus menepati rumus tatabahasa, dan memenuhi keperluan semantik dan pragmatik. Namun demikian, ada kalanya terdapat bentuk bahasa yang telah dilazimkan oleh masyarakat tetapi bercanggah dengan rumus tatabahasa.

Dari segi ejaan, ada sejumlah kata pinjaman yang masuk pada zaman awal pertembungan kita dengan dunia Barat yang lari daripada bentuk ejaan kini. Sila lihat contoh yang berikut:

Jika kita meneliti senarai kata 1, kita tentu menyedari bahawa huruf vokal e pepet telah ditambah pada kata ekasuku untuk menjadikannya kata dwisuku kata. Dengan itu, bentuk konsonan rangkap (consonant cluster) telah dihilangkan, dan hal tersebut mungkin memudahkan penyebutan kata yang berkenaan. Namun demikian, kini kita sudah ada sejumlah kata ekasuku pinjaman yang dikekalkan gugus konsonannya. Contohnya ialah glic, glos, glu, gred, graf, plag, plak, stok, stor, klac, klik, klip, klu, blok, brek, trak, skru, dan kru.

Bagi kata pinjaman bampar dan baucar pula, bentuknya juga berbeza daripada yang lazim kita temukan. Sepatutnya ejaannya ialah bumper dan vaucer, iaitu dieja secara grafemik dan fonemik, dan mengikut rumus pengejaan kata pinjaman. Hal ini dikatakan demikian kerana bunyi [u], e pepet dan [v] tidak asing lagi dalam bahasa Melayu sekarang.

Dari segi pengimbuhan, terdapat sejumlah kata yang tidak ditambah imbuhan pada kata dasar dengan mengikut rumus biasa. Sila lihat contoh yang berikut:

Jika kita teliti senarai kata 3, kita mendapati kebanyakan kata dasar berpangkalkan huruf p dan ditambah imbuhan mem-…-kan atau mem-…i. Dalam hal ini, huruf p pada awal kata dasar dikekalkan selepas ditambah imbuhan yang berkenaan. Hal ini tidak sepatutnya berlaku kerana tidak mengikut rumus pengimbuhan biasa. Selain itu, suku kata pertama kata dasar yang berkenaan bukan imbuhan. Sebenarnya, kita sudah ada sejumlah kata yang hampir serupa yang mengikut rumus pengimbuhan yang betul. Contohnya ialah kata memeriksa, memerintah, memerangkap, memenjarakan, memerihalkan, memeringkatkan, memerenggankan dan sebagainya.

Bagi kata menternak pula, bentuk yang mengikut rumus pengimbuhan ialah menernak. Hal ini dikatakan demikian kerana suku kata pertama kata dasar ternak bukannya awalan teR-. Sila bandingkan bentuk menternak dengan bentuk menerkam, menerka, menerjah, menerjang, menerkap, menerpa dan sebagainya yang mengikut rumus pengimbuhan yang betul.

Dari segi aspek sintaksis, ada juga bentuk yang mengikut kelaziman daripada kegramatisan. Sila lihat contoh yang berikut:

5a.  Dia yakin bahawa dia tidak bersalah.

5b.  Dia percaya bahawa dia telah menang.

5c.  Dia sedar bahawa dia harus berusaha.

Ayat kelompok 5 di atas merupakan ayat majmuk pancangan komplemen dengan kata adjektif. Hal ini dikatakan demikian kerana setiap contoh ayat di atas mempunyai klausa bebas dan klausa komplemen. Selain itu, terdapat kata adjektif yakin, percaya dan sedar pada klausa bebasnya. Dari segi transformasinya, klausa komplemen dapat diganti dengan frasa nama seperti hal itu. Oleh itu, ayat kelompok  5 sepatutnya dapat ditulis semula seperti yang berikut:

Walau bagaimanapun, kata adjektif seperti yakin, percaya dan sedar tidak boleh diikuti terus oleh frasa nama. Kita perlu ada sendi nama seperti akan, dengan atau pada sebagai kata perangkai atau pengantar objek. Oleh itu, bentuk yang betul ialah yang berikut:

8a.  *Dia yakin akan/dengan bahawa dia tidak bersalah.

8b.  *Dia percaya akan/pada bahawa dia telah menang.

8c.  *Dia sedar akan bahawa dia harus berusaha.

Oleh itu, bentuk kelompok ayat 5 sebenarnya tidak mengikut rumus tatabahasa. Kalau kita menambah kata sendi nama seperti akan, dengan atau pada pada kelompok ayat 5 (lihat kelompok ayat 8), ayat yang terhasil terlalu janggal dan pelik bunyinya. Jalan keluarnya ialah kita menjadikan ayat kelompok 8 sebagai ayat majmuk dengan kata kerja transitif, seperti yang berikut:

9a.  Dia meyakini bahawa dia tidak bersalah.

9b.  Dia mempercayai bahawa dia telah menang.

9c.  Dia menyedari bahawa dia harus berusaha.

Kita tahu bahawa pelengkap mesti mengikut kata kerja tak transitif, baik dalam ayat susunan biasa, susunan songsang, ayat penyata atau ayat tanya. Sila lihat contoh yang berikut:

Dalam kelompok ayat 10 di atas, pelengkap frasa sendi nama di Taiping tidak boleh dipisahkan dari kata kerja tak transitif tinggal, tidak kira dalam ayat susunan biasa, susunan songsang, ayat penyata atau ayat tanya.

Walaupun demikian, kita sudah terbiasa dengan bentuk yang berikut:

Sebenarnya ayat 11b dan 12b kurang sempurna dari segi struktur binaannya jika kita lihat dari dua sudut yang berikut:

Jadi,  bentuk yang betul ialah struktur ayat 13a dan 14a. Pilihan lain ialah kita menggunakan kata tanya adakah untuk memelihara struktur binaan kata adjektif + sendi nama perangkai + frasa nama atau struktur kata kerja tak transitif + pelengkap frasa sendi nama (lihat ayat 13b, 13c, 14b dan 14c).

Sebagi kesimpulannya, terpulanglah pada kita untuk mengekalkan bentuk yang lazim tetapi kurang tepat sebagai kecualian, atau kita membetulkan bentuk kata dan struktur ayat yang salah dengan menampilkan bentuk baharu yang betul. Sesungguhnya, yang penting bagi kita bukan setakat ‘betulkan yang biasa, biasakan yang betul’, tetapi ‘betulkan yang salah, biasakan yang betul’.


Pendigitalan Bahan Terbitan DBP dalam Bentuk Pertandingan

Untuk mendapatkan maklumat terkini, ikuti kami melalui Telegram

Kuala Lumpur − Buat julung-julung kalinya Dewan Bahasa dan Pustaka (DBP) dan Fakulti Sains Komputer dan Teknologi Maklumat (FSKTM), Universiti Tun Hussien Onn Malaysia (UTHM) melaksanakan satu projek rintis bersama melalui Pertandingan Inovasi, Digital DBP-UTHM, yang bertujuan untuk mendigitalkan bahan terbitan DBP ke dalam bentuk pertandingan. Pertandingan ini telah pun bermula pada 26 Oktober 2022 dan peringkat penjurian terakhir akan diadakan pada 29 Januari 2023 di Perpustakaan Tunku Tun Aminah, UTHM.

Sehubungan dengan itu, bagi mendapatkan penjelasan lanjut berkaitan dengan perkara ini, Program Canai Bahasa dan Sastera yang bertajuk “Inovasi, Bahasa dan Pendigitalan” telah bersiaran langsung menerusi Studio Siaran Langsung Media Sosial DBP pada pukul 3.00 petang tadi.

Program ini telah dipengerusikan oleh Encik Rusdi Abd. Rahman, Perancang Bahasa, DBP, bersama-sama dua orang ahli panel jemputan, iaitu Prof. Ts. Dr. Hj. Mohd Farhan Md. Fudzee dan Prof. Madya Dr. Noorhaniza Wahid, yang merupakan pensyarah FSKTM, UTHM.

Menurut Prof. Madya Dr. Noorhaniza, produk akhir pertandingan ini perlu dihasilkan dalam tempoh yang tidak terlalu singkat dan tidak terlalu lama untuk melihat hasil produk akhir sebagai penanda aras bagi keberhasilan bakat pelajar dan kejayaan program tersebut.

Program ini dilaksanakan dalam tempoh satu semester, iaitu selama 14 minggu dan hanya memfokuskan para pelajar tahun dua program Sarjana Muda Pengkomputeran Multimedia dengan Kepujian, yang mengambil Kursus Interaksi Manusia Komputer.

Pertandingan ini memerlukan para peserta membangunkan satu aplikasi mudah alih berasaskan kandungan buku terbitan DBP yang terpilih dan sesuai untuk dialih wahana ke dalam media digital. Penentuan kategori aplikasi mudah alih sama ada realiti terimbuh atau permainan digital dan penentuan mentor bagi pertandingan ini adalah secara undian.

Prof. Ts. Dr. Hj. Mohd Farhan pula menyatakan bahawa statistik pengguna internet di Malaysia memperlihatkan trend yang sangat positif. Oleh itu, pendigitalan bahan bahasa dan sastera yang menarik seperti melalui animasi dan permainan mudah alih dapat menarik generasi kini untuk mengakses bahan tersebut.

Bagi Prof. Madya Dr. Noorhaniza, generasi pada masa ini lebih gemar kepada kandungan yang ringkas dan padat. Justeru, kandungan video yang berdurasi pendek seperti Tik Tok menjadi keterujaan untuk ditonton.

Menerusi program itu juga, Prof. Ts. Dr. Hj. Mohd Farhan mencadangkan satu cara bagi menggalakkan masyarakat  menggunakan bahasa kebangsaan dengan betul, iaitu dengan mewujudkan cabaran secara terbuka untuk mencari ikon bahasa di platform digital media sosial. Hal ini kerana generasi muda suka akan cabaran dan meraih “like” dan pengikut di media sosial mereka.

Beliau turut menyatakan bahawa buku bercetak yang telah mencapai usia beratus tahun perlu mempunyai salinan pendua dan didigitalkan.  Hal ini bagi menjamin kelangsungan kandungan bahan tersebut dan boleh dijadikan sebagai rujukan kepada generasi muda pada masa akan datang.

Buku bercetak yang telah beratus tahun umurnya perlu ada salinan pendua, setidak-tidaknya dalam bentuk dokumen elektronik. Perlu ada salinan penuh kerana buku tersebut adalah ilmu. Ilmu ini tanggungjawab kita sebagai manusia yang perlu disebarkan.


Menggali Ilmu Penulisan Skrip Drama Radio di KELANTANfm

Kelantan − Dewan Bahasa dan Pustaka Wilayah Timur (DBPWT) dengan kerjasama Jabatan Penyiaran Kelantan telah berjaya menganjurkan Taklimat Penulisan Skrip Drama Radio dan Rancangan Radio KELANTANfm di Auditorium Titian Murni, Jabatan Penyiaran Kelantan.

Sebanyak 24 orang penulis kelahiran Kelantan termasuklah penulis seperti Hashim Latiff, Mukhtar Mustafa, Ramli Abdul Halim, Abdul Hadi Yusoff, dan Dr. Abdullah Yusoff  telah menghadiri taklimat ini yang bertujuan untuk memberikan ruang dan peluang kepada penulis di Kelantan mencurahkan idea dalam bidang penulisan skrip drama radio yang semakin dilupakan, terutamanya di Stesen Radio KELANTANfm.

Rancangan drama radio ini tercetus selepas kunjungan hormat pertama DBPWT ke Jabatan Penyiaran Kelantan pada 5 Disember yang lepas. Pada pertemuan yang lalu, kedua-dua pihak bersepakat untuk mengangkat semula bidang bahasa dan sastera menerusi medium penyiaran supaya penerimaan oleh masyarakat lebih menyeluruh.

Pengarah DBPWT, Ariza Che Ismail dalam ucapannya berkata:

Semoga ruang ini mampu mendidik minat anak-anak muda kita untuk melahirkan idea mereka menerusi genre drama radio dan seterusnya melahirkan barisan penulis dan penggiat sastera yang lebih banyak di negara kita.

Terdapat empat rancangan yang telah dipersetujui dan akan dilaksanakan yang bermula pada tahun ini. Antaranya termasuklah Seloka Bersahut yang diterbitkan oleh Hazilah Hashim. Rancangan ini menggunakan dialek Kelantan sepenuhnya dan berlangsung selama 30 minit bagi setiap sesi. Tajuk ditentukan oleh pihak penerbit. Pengisian skrip rancangan pula ditambah baik oleh Sumardi [email protected] atau lebih dikenali sebagai DJ Pakdo.

Rancangan kedua pula berbentuk drama daerah yang bertajuk Abang Pa Kereta Plat. Rancangan ini diterbitkan oleh Haslina Hamzah atau lebih dikenali sebagai DJ Kak Ngoh. Isu yang dikemukakan bagi setiap episod haruslah isu semasa dan mengandungi unsur jenaka. Abang Pa merupakan watak utama dalam rancangan ini dan watak sampingan, iaitu Mek Moh merupakan isteri Abang Pa dan watak Mek Ani turut ditambah untuk mewarnai jalan cerita drama ini. Drama mingguan ini disiarkan selama 15 minit pada setiap hari Jumaat, pukul 5.30 petang melalui siaran KELANTANfm.

Di samping itu, penerbit yang sama, iaitu Haslina Hamzah turut menerbitkan drama khas yang berdurasi selama 30 minit. Drama khas ini bakal disiarkan pada Hari Raya Aidilfitri Hari Raya Aidiladha, Hari Kebangsaan dan pada hari istimewa sahaja. Jalan cerita drama khas ini bergantung pada kesesuaian peristiwa yang berlaku.

Rancangan keempat yang dilaksanakan ialah dokumentari radio. Dokumentari radio melibatkan isu dan peristiwa semasa sahaja. Rancangan ini bersiaran selama 30 minit dan diterbitkan oleh Mohamad Sukri Ismail. Dokumentari merupakan filem realiti yang digambarkan oleh sesuatu perkara dan diterapkan menerusi visual atau teksnya.

Seterusnya, rancangan Cahaya Ramadan pula diterbitkan oleh Mohd Sidik Abdullah atau lebih dikenali sebagai DJ Abe Dik. Rancangan ini akan berlangsung selama 30 minit sepanjang bulan Ramadan, bermula pada pukul 5.30 petang. Rancangan ini berkonsepkan kerohanian yang menerapkan nilai murni kepada pendengar, bersesuaian dengan tema pada bulan tersebut. Rancangan ini juga akan menyiarkan tajuk yang berbeza pada setiap hari. Teknik penceritaan yang akan digunakan dalam rancangan ini ialah penceritaan suara latar.

Melalui program rangkaian seperti ini, jaringan kerjasama antara DBPWT dengan Jabatan Penyiaran Kelantan diharapkan terus utuh sehingga ke akar umbi. Program ini juga mampu membakar semangat dan menarik lebih banyak penulis kelahiran Kelantan untuk berkarya dalam usaha memartabatkan bahasa kebangsaan khususnya dialek Kelantan.


DBP akan Menganjurkan Semula Bahas Piala Premier Sarawak

Untuk mendapatkan maklumat terkini, ikuti kami melalui Telegram

Kuching − Yang Berhormat (YB) Puan Fadhlina Sidek, Menteri Pendidikan Malaysia telah mengadakan kunjungan hormat kepada Yang Amat Berhormat (YAB) Tan Sri Datuk Patinggi (Dr.) Abang Haji Abdul Rahman Zohari Tun Abang Haji Openg, Premier Sarawak di Wisma Bapa, Kuching, Sarawak pada 27 Januari 2023. Yang turut hadir dalam pertemuan tersebut ialah Yang Berhormat Datuk Roland Sagah Wee Inn, Menteri Pendidikan, Inovasi dan Pembangunan Bakat Sarawak.

Kunjungan ini merupakan sebahagian daripada jadual lawatan rasmi YB Menteri Pendidikan ke Sarawak setelah dilantik untuk menerajui Kementerian Pendidikan Malaysia (KPM). Semalam rombongan YB Menteri Pendidikan berada di Bandaraya Miri, Sarawak dan telah mengadakan lawatan ke beberapa buah sekolah di bandar raya tersebut.

Pertemuan tersebut turut dihadiri oleh Yang Berbahagia (YBhg.) Dr. Hazami Jahari, Ketua Pengarah Dewan Bahasa dan Pustaka (DBP), YBrs. Dr. Norisah Suhaili, Timbalan Ketua Pengarah Pendidikan Malaysia (Sektor Operasi Sekolah), dan YBrs. Datu Dr. Azhar Ahmad, Pengarah Jabatan Pendidikan Negeri Sarawak.

Dalam perkembangan yang sama, menjawab soalan pihak media selepas selesai pertemuan dengan YAB Premier Sarawak, YB Puan Fadhlina memaklumkan bahawa antara perkara yang telah dibincangkan dalam pertemuan tersebut termasuklah agenda untuk memperkukuh sistem pendidikan negara, isu pembangunan sekolah daif dan mendengar pengalaman Sarawak dalam mengekalkan perpaduan kaum di negeri ini.

Selain itu, beliau juga memaklumkan bahawa YAB Premier Sarawak bersetuju supaya Bahas Piala Premier Sarawak dianjurkan semula oleh DBP bagi memperkasakan penggunaan bahasa Melayu dalam kalangan murid sekolah dan memperkukuh perpaduan di Sarawak.

Menyentuh tentang autonomi pendidikan, beliau memaklumkan bahawa perkara tersebut ada dibangkitkan dalam pertemuan tersebut. Beliau turut berharap agar KPM dan Kerajaan Negeri Sarawak akan berjalan seiring dalam hal pendidikan khususnya dalam pelaksanaan program-program di Sarawak.


Mengasah Kemahiran Bahasa dan Mencungkil Bakat Editor Baharu

Kota Kinabalu – Bengkel Umum Perolehan Majalah e-Wadah dan Asas Penyuntingan Gaya Dewan telah dilaksanakan dengan jayanya oleh Unit Penerbitan (UP), Dewan Bahasa dan Pustaka Cawangan Sabah (DBPCS) semalam. Bengkel ini merupakan hasil kerjasama antara pihak DBPCS dengan Akademi Seni dan Teknologi Kreatif (ASTiF), Universiti Malaysia Sabah (UMS).

Bengkel yang dihadiri oleh 43 orang peserta yang terdiri daripada pelajar Tahun 3 Program Seni Kreatif Major Penulisan ini bertujuan untuk memberikan pendedahan kepada bakal editor mengenai aspek bahasa dalam penulisan dan penyuntingan Gaya Dewan, di samping berkongsi maklumat mengenai peluang penerbitan di DBPCS.

Penyunting atau editor merupakan orang tengah antara penulis dengan pembaca. Sesuatu karya yang dianggap biasa akan tampil hebat jika manuskrip tersebut ditangani oleh editor yang berilmu tinggi serta berpengalaman luas dalam dunia penyuntingan dan penerbitan. Peranan editor dalam bidang penerbitan bukan sekadar menguasai aspek bahasa dalam penulisan, tetapi membantu menghasilkan karya yang bermutu serta mempunyai kebolehpasaran yang tinggi.

Semua peserta bengkel ini terdiri daripada bakal editor yang berhasrat untuk memantapkan lagi kemahiran bahasa dan ilmu penyuntingan. Minat dan iltizam yang ditunjukkan oleh mereka menggambarkan bahawa nilai bahasa dan ilmu penyuntingan dalam kalangan generasi muda di negara ini masih mendapat sambutan yang positif.

Ketua UP, DBPCS, Puan Noorzanani Haji Kata telah memberikan Taklimat Umum Penerbitan dan ceramah bahasa yang bertajuk “Aspek Bahasa dan Penulisan: Betulkan yang Biasa, Biasakan yang Betul“.

Tatabahasa merupakan salah satu aspek yang dititikberatkan dalam dunia penyuntingan. Justeru, bakal editor perlulah melengkapkan diri dengan pengetahuan bahasa dan menguasai sistem bahasa yang betul.

Sesi kedua bengkel yang bertajuk “Asas Penyuntingan Gaya Dewan“ pula disampaikan oleh Puan Azrin Eddy. Para peserta diberi pendedahan mengenai asas penyuntingan dan persediaan yang perlu dilakukan sebelum membuat kerja penyuntingan. Praktikal penyuntingan turut dijalankan agar peserta bengkel dapat mengaplikasikan teknik penyuntingan yang betul.

Bakal editor juga diingatkan supaya menggunakan sumber bahan rujukan yang autentik untuk memastikan ketepatan fakta sesebuah karya sebelum dihantar untuk proses penerbitan yang seterusnya. Hal ini dikatakan demikian kerana editor bertanggungjawab untuk membuat pengesahan fakta agar tidak menyebarkan maklumat yang salah kepada pembaca. Oleh itu, DBPCS melihat kerjasama ini sebagai satu langkah untuk memastikan bakal editor membuat persediaan yang rapi sebelum melakukan kerja penyuntingan.


Bahasa dalam Komunikasi

Bahasa sangat penting dalam kehidupan seharian manusia. Dengan bahasa yang tersusun dan indah, keharmonian boleh dicapai dan disemarakkan dalam masyarakat. Dalam hal ini, kesantunan berbahasa ialah perkara utama yang perlu dititikberatkan. Antara ciri kesantunan ini termasuklah cara dan bentuk bahasa yang digunakan oleh seseorang dengan sopan, dan bertimbang rasa. Contohnya, bahasa yang digunakan untuk menolak permintaan seseorang tanpa mengecilkan hatinya. Penggunaan bahasa sapaan lisan atau bertulis yang mempunyai elemen sopan santun ini dapat mengelakkan seseorang itu dianggap sebagai biadap atau tidak berbudi bahasa.

Budi merupakan tingkah laku individu yang baik, sopan santun, berakhlak terpuji dan berwatak insan mulia, serta mempunyai akal fikiran yang baik dan bijaksana. Bagi masyarakat Melayu, kata “budi” itu membawa pelbagai maksud. Antaranya termasuklah jasa dan sumbangan yang diberikan kepada individu yang lain. Berdasarkan Kamus Dewan Edisi Keempat, budi bahasa merangkumi pekerti, akhlak, watak dan kelakuan yang baik, sopan, pemurah dan sebagainya yang dikenali sebagai nilai murni. Budi bahasa penting bagi menjamin keharmonian bangsa yang pelbagai kaum. Oleh itu, kerajaan menganjurkan kempen “Budi Bahasa Amalan Kita“.

Komunikasi seharian dengan menggunakan bahasa secara sopan dan beradab dikenali sebagai kesantunan berbahasa. Kesantunan berbahasa bermaksud kesopanan dan kehalusan ketika menggunakan bahasa, baik dalam bentuk lisan atau tulisan. Kesantunan berbahasa dari segi verbal merujuk percakapan, lisan dan pertuturan. Kesantunan berbahasa verbal perlu sentiasa ditonjolkan, terutamanya ketika bercakap dengan orang lain, bergurau senda dengan rakan, menyampaikan maklumat, bertanyakan sesuatu, dan membuat pembentangan kepada khalayak umum.

Secara ringkasnya, konsep kesantunan berbahasa verbal merujuk semua aspek komunikasi secara lisan. Contohnya, melalui media massa, seperti radio, televisyen dan internet, pengucapan awam dan ceramah, seminar serta sesi ucapan. Semua contoh ini menuntut penuturnya agar menggunakan bahasa yang sopan santun ketika menyampaikan sesuatu. Dalam masyarakat Melayu, kesantunan berbahasa sangat penting kerana bahasa melambangkan kehalusan budi, kesopanan, dan tingkah laku penutur dan masyarakat bahasa tersebut. Contohnya, mengutamakan untuk bertanya khabar apabila bertemu sahabat lama atau memberikan salam apabila bertemu dengan sahabat handai atau orang yang lebih tua sebagai tanda menghormati orang lain.

Selain kesantunan verbal, kesantunan nonverbal juga perlu dititikberatkan. Kesantunan nonverbal ini ialah komunikasi bahasa tanpa kata atau dikenali sebagai bahasa tubuh dengan cara beradab dan sopan. Bahasa tubuh ialah proses pertukaran fikiran dan idea apabila mesej disampaikan melalui isyarat, ekspresi wajah, pandangan mata, sentuhan dan gerakan tubuh. Konsep kesantunan berbahasa ini, sama ada secara verbal atau nonverbal, perlu ada pada diri setiap insan. Konsep kesantunan berbahasa nonverbal ini merujuk semua perlakuan yang tidak menggunakan bahasa lisan untuk menyampaikan mesej yang dapat difahami.

Bahasa tubuh, ekspresi wajah yang merangkumi hubungan mata memainkan peranan yang sama penting untuk melestarikan konsep kesantunan nonverbal. Ekspresi muka dapat menjadi sumber informasi yang menggambarkan keadaan emosi seseorang, seperti perasaan takut, marah, jijik, muak, sedih, dan gembira. Melalui ekspresi muka, seseorang itu dapat mengetahui perasaan orang lain. Melalui mata pula, seseorang itu boleh mengetahui sikap orang lain. Contohnya, mata menggambarkan sama ada seseorang itu bersiap sedia untuk berinteraksi dan begitu juga sama ada seseorang itu memberikan perhatian terhadap penutur atau tidak.

Kesantunan bahasa ini boleh diaplikasikan dalam upacara khusus bagi menyemai dan menyemarakkan budaya berbahasa. Antaranya termasuklah melalui pertandingan pengucapan awam, seperti debat, forum, dan pidato. Debat ialah kaedah rasmi untuk berinteraksi bagi mewakili perbincangan. Debat ialah bentuk yang lebih luas bagi sesebuah perbincangan berbanding dengan perbincangan secara logik. Hal ini dikatakan demikian kerana debat merangkumi pujukan yang memberikan penekanan terhadap tindak balas emosi pendengar. Debat juga mempunyai peraturan yang membolehkan pesertanya berbincang dan memutuskan hal tentang perbezaan dalam rangka yang menentukan cara berinteraksi. Debat tidak rasmi ialah suatu yang normal. Kualiti debat meningkat seiring dengan pengetahuan dan kemahiran pendebat.

Di samping itu, forum juga menarik untuk dipersembahkan. Forum merujuk perjumpaan untuk perbincangan terbuka tentang perkara yang menjadi kepentingan awam. Tempat forum boleh sahaja secara fizikal atau maya. Di tempat inilah peserta akan bertemu dan seterusnya bertukar idea serta pengalaman menerusi pelbagai topik.

Pidato pula ialah syarahan tentang tajuk tertentu yang disampaikan oleh pemidato kepada masyarakat umum. Pidato mengandungi pendahuluan, isi, dan penutup. Tujuan pidato adalah untuk menyampaikan idea berkenaan dengan sesuatu isu kepada hadirin, dan pada masa yang sama meyakinkan hadirin melalui cara pembawaan pidato. Oleh itu, pemidato mestilah memahami tujuan pidato ini terlebih dahulu.

Kesimpulannya, bahasa berperanan penting dalam penyampaian sesuatu mesej penting, sama ada dalam bentuk lisan ataupun bukan lisan. Hal ini perlu dititikberatkan oleh semua lapisan masyarakat kerana perkara yang dianggap sebagai kecil, seperti bahasa badan yang endah tak endah boleh menghancurkan ukhuwah yang terbina bertahun-tahun lamanya. Tuntasnya, didikan bahasa ini perlu dihayati dan diamalkan oleh setiap masyarakat yang inginkan perdamaian dalam perhubungan agar suasana harmoni boleh terus disemai dan disemarakkan.


Peribahasa Pagi dan Ceria Bahasa di Radio KELANTANfm

Untuk mendapatkan maklumat terkini, ikuti kami melalui Telegram

Kota Bharu – Kini pada setiap hari Isnin dan Rabu, pada pukul 8.10 pagi, pendengar dan pelayar Radio Malaysia KELANTANfm berpeluang mengikuti rancangan Peribahasa Pagi dan Ceria Bahasa. Kedua-dua rancangan ini adalah usaha sama antara Dewan Bahasa dan Pustaka Wilayah Timur (DBPWT) dan Jabatan Penyiaran Negeri Kelantan. Objektif rancangan ini adalah untuk memberikan maklumat penggunaan bahasa yang betul dari segi ejaan, istilah, kata dan makna. Menerusi segmen Peribahasa Pagi, para pendengar dan pelayar radio dapat memahami makna sesebuah peribahasa dan konteks penggunaannya yang sesuai.

Menurut Puan Ariza Che Ismail, Pengarah DBPWT, program di media elektronik dan media baharu seumpama ini wajar diadakan secara berterusan lantaran dewasa ini masyarakat kita khususnya generasi muda cenderung menggunakan bahasa yang salah dan pada masa yang sama mereka menganggap penggunaan bahasa tersebut betul.

Situasi ini kerap berlaku sama ada dalam komunikasi atau penulisan. Begitu juga dengan penggunaan ungkapan umum popular yang dianggap sebagai peribahasa turut digunakan secara meluas terutamanya di platform media baharu. Kelaziman yang dianggap betul ini tidak boleh dibiarkan kerana akan merosak imej bahasa kebangsaan.

Kedua-dua rancangan ini oleh juruhebah radio secara santai bersama-sama pendengar Radio KELANTANfm (secara interaktif melalui panggilan telefon). Sepanjang bersiaran pada Januari 2023, rancangan ini mendapat rating panggilan pendengar yang memberangsangkan serta berjaya mewujudkan ruang perbincangan dan perkongsian bahasa yang santai tetapi berinformasi.

Begitu juga dengan perkongsian dan komen di ruangan media sosial serta aplikasi WhatsApp, jumlahnya semakin meningkat setiap kali program ini bersiaran. Ada di antara mereka yang telah mula menggunakan perkhidmatan Pusat Rujukan Persuratan Melayu (PRPM) untuk membuat rujukan bagi mendapat jawapan yang tepat ketika kedua-dua rancangan tersebut bersiaran. Perkembangan positif ini dilihat dapat mengembangkan lagi mutu penggunaan bahasa kebangsaan.

Pendengar atau pelayar di Malaysia atau seantero dunia boleh mengikuti rancangan ini melalui http://rtmklik.rtm.gov.my, radio negeri KELANTANfm.


DBPWT Rintis Kerjasama Baharu dengan JPPM Kelantan

Kota Bharu – Buat julung-julung kalinya, Dewan Bahasa dan Pustaka Wilayah Timur (DBPWT) telah mengadakan kunjungan hormat ke Jabatan Pendaftaran Pertubuhan Negeri Kelantan (JPPM Kelantan). Kunjungan Puan Ariza Che Ismail, Pengarah DBPWT itu disambut baik oleh Puan Dalila Diana Mohd Zaid, Pengarah JPPM Kelantan, serta beberapa orang pegawai daripada kedua-dua agensi tersebut.

Kerjasama yang bakal dirintis adalah untuk mendekatkan pertubuhan atau badan bukan kerajaan (NGO) dengan fungsi kedua-dua agensi ini, iaitu menjadikan setiap pertubuhan sebagai sebuah pertubuhan yang berkualiti, dan pada masa yang sama, Dewan Bahasa dan Pustaka (DBP) berusaha menarik penyertaan pelbagai NGO untuk bersama-sama mengambil peranan dalam memartabatkan bahasa kebangsaan. Hasrat tersebut bakal direalisasikan menerusi program Wacana 152, yang dijangka akan diadakan pada 11 Mac 2023, dengan sasaran penyertaan sebanyak 500 orang ahli NGO di negeri Kelantan.

Menurut Puan Ariza Che Ismail, peranan NGO dalam menyantuni masyarakat sememangnya tidak boleh dinafikan. Banyak sumbangan dan peranan yang diberi oleh mereka termasuklah di sektor kerajaan, apatah lagi sekiranya sesebuah pertubuhan tersebut dikategorikan sebagai sangat berpengaruh dengan jumlah ahli dan pengikut yang banyak. DBP melihat kesepaduan tenaga, idea dan peranan NGO tersebut akan membugarkan lagi martabat bahasa kebangsaan. Bahasa Jiwa Bangsa.


Pertandingan Inovasi dalam Mata Pelajaran Bahasa Melayu Menjentik Minat Guru

Jelutong – Kolej Vokasional Batu Lanchang telah dipilih menjadi tuan rumah bagi satu program, iaitu “I’ll Look“ yang dikendalikan oleh Kumpulan Pengurusan Timbalan Pengarah Akademik Kolej Vokasional dan Sekolah Menengah Teknik (KVSMT), Zon Pulau Pinang. Sebanyak 18 orang guru Bahasa Melayu telah dipilih bagi mewakili KVSMT masing-masing untuk sama-sama turun padang bagi mengutip dan menimba ilmu pengetahuan tentang cara memulakan langkah dalam menyertai pertandingan inovasi sama ada pada peringkat kebangsaan mahu pun antarabangsa.

Perkongsian ilmiah ini dipimpin dan disampaikan oleh Puan Nurul Aini Mohd Yunus, yang dijemput khas dari Kolej Vokasional Batu Lanchang untuk berkongsi ilmu, bercerita tentang kaedah dan cara memulakannya untuk melibatkan diri dalam pertandingan penuh berprestij ini terutama dalam kalangan guru Bahasa Melayu KVSMT, Zon Pulau Pinang.

Menurut kaca mata pelbagai pihak, banyak hal inovasi yang masih tidak diambil peduli dan tidak diketahui oleh masyarakat terutamanya oleh para guru sebagai penggerak kemajuan kaedah pembelajaran pada zaman sekarang. Begitu juga dengan kurangnya penyertaan dalam pertandingan inovasi dalam kalangan guru Bahasa Melayu di KVSMT, Zon Pulau Pinang.

Guru-guru yang berdaya saing untuk memartabatkan inovasi dalam pendidikan merupakan tunjang utama bagi institusi tersebut. Menurut Puan Nurul, untuk menyertai pertandingan inovasi tidaklah sukar. Hanya berbekalkan idea, kudrat dan semangat serta sokongan kuat daripada kumpulan pengurusan institusi masing-masing sudah cukup untuk terus mencurahkan bakti dengan mempelbagaikan produk inovasi dalam pengajaran dan pembelajaran mata pelajaran Bahasa Melayu, khasnya.

Terdapat lima perkara wajib yang perlu diketahui oleh para guru dalam memulakan langkah untuk menyertai pertandingan inovasi. Antaranya termasuklah bayaran yuran pertandingan, syarat penyertaan, tarikh akhir penghantaran, projek yang dilaksanakan serta peringkat pertandingan yang disertai. Justeru, bayaran yuran merupakan elemen yang paling penting yang patut dikuasai oleh guru.

Dalam pertemuan ilmiah ini, Puan Nurul juga telah berkongsi tentang tatacara dan etika yang betul dalam mendapatkan sumber kewangan untuk penyertaan inovasi kategori profesional dan pelajar. Hal ini telah membuka mata para guru yang hadir berkenaan dengan perolehan kewangan tersebut kerana urusan inilah yang sentiasa menjadi tanda tanya para guru.

Perkongsian ilmiah ini juga dilihat dapat memberikan galakan dan semangat kepada para guru Bahasa Melayu yang hadir untuk turut serta dalam pertandingan inovasi peringkat antarabangsa. Guru-guru yang hadir diharapkan merebut peluang yang sentiasa terbuka luas agar dapat menambah nilai serta melebarluaskan pengalaman dan bakat masing-masing yang terpendam sekian lama.

Menurut Pengerusi KVSMT, Zon Pulau Pinang, iaitu Ts. Haji Nazhar Kader Bawa, inovasi dalam pengajaran dan pembelajaran tidak terhad hanya kepada guru-guru bahagian kemahiran sahaja malah guru dalam bidang aliran akademik juga mempunyai kualiti yang sangat cemerlang apabila mula mengorak langkah dalam membudayakan inovasi.

Beliau juga berharap agar para guru Bahasa Melayu yang hadir tampil menyerlahkan diri masing-masing demi kemajuan pelajar dalam pelajaran dengan membudayakan inovasi. Beliau turut merasmikan penutupan Majlis Perkongsian Ilmiah Pembudayaan Inovasi dalam Mata Pelajaran Akademik Bahasa Melayu Peringkat KVSMT, Zon Pulau Pinang.


Bahasa Melayu Gah di Bumi Australia

Untuk mendapatkan maklumat terkini, ikuti kami melalui Telegram

AUSTRALIA − Satu perkongsian yang luar biasa dan berjaya mempertautkan hubungan silaturahim antara kalangan insan dari negara serumpun, sesuai sekali dengan judulnya “Bila Rumpun Bertemu Rumpun”. Demikianlah program yang dilaksanakan oleh NIZAL & Co dan Radio Melayu Perth, Australia Barat, telah bersiaran secara langsung pukul 8.30 malam (waktu di Perth, Malaysia dan Singapura). Dalam program tersebut, Nizal telah berkongsi pelbagai pengalamannya bersama-sama DJ Wan (Mohammad) dan DJ Foz (Ahmad Fauzi bin Abdullah), iaitu pengacara radio bagi Radio Melayu Perth.

Pendekatan Radio Melayu Perth tersebut mengenai perkongsian pelbagai ilmu dalam komuniti Melayu di Australia yang menggunakan bahasa Melayu. Radio ini digerakkan oleh sukarelawan selama 30 tahun yang lalu, iaitu bermula pada tahun 1990. Siaran radio ini merupakan satu-satunya siaran radio berbahasa Melayu di Australia.

Selain itu, radio ini juga bersiaran untuk memastikan bahasa Melayu tidak lenyap di bumi Australia. Pengisian radio ini meliputi perkongsian pengalaman, pengetahuan dan inisiatif pelbagai bidang ilmu dalam komuniti penduduk Melayu Australia dengan menggunakan bahasa Melayu.

Selain usaha untuk memantapkan lagi iltizam dan hubungan antara negara rumpun dengan pelbagai perkongsian ilmu dalam meluaskan gagasan pentas siaran berbahasa Melayu, pihak tersebut juga menggalakkan lebih banyak penyertaan mana-mana radio mahupun televisyen secara dalam talian yang sejiwa dan sealiran.

“Masyarakat bukan Melayu dari pelbagai negara masih banyak yang berkecenderungan untuk belajar bahasa Melayu. Mereka meminati Malaysia dari segi bahasa dan budaya Malaysia. Sebagai contoh, ada kumpulan penyanyi dari Korea yang amat meminati budaya dan bahasa Melayu sehingga mereka menyanyikan lagu-lagu pop Korea dalam bahasa Melayu. Mereka berusaha untuk belajar bahasa Melayu. Yang menariknya, mereka boleh menyanyikan lagu dalam bahasa Melayu dengan baik sekali walaupun ada sedikit pelat.”

Itulah antara perkongsian menarik bersama-sama Nizal yang berinisiatif dan berharap agar banyak peluang dapat dibuka kepada pelbagai pihak untuk saling bekerjasama dan menyokong pelbagai idea bagi memajukan radio yang bersiaran dalam bahasa Melayu serta meluaskan penggunaan bahasa Melayu tanpa sempadan.


Nilai Komersial Mendorong Penutur Asing Mempelajari Bahasa Melayu

Kuala Lumpur – Bahasa bukan sekadar menjadi alat yang menyatukan masyarakat majmuk dalam sesebuah negara. Kegemilangan bahasa Melayu pada suatu ketika dahulu sehingga diangkat menjadi lingua franca membuktikan bahawa bahasa Melayu merupakan satu daripada bahasa di dunia yang mudah untuk dipelajari baik dari sisi penutur jati mahupun penutur asing.

Menyentuh perihal penguasaan bahasa Melayu sebagai alat penghubungan, siri rancangan Cakna Bahasa anjuran BERNAMA Radio telah menampilkan Dr. Mardian Shah Omar, untuk mengupas topik “Bahasa Melayu untuk Pelancong”. Beliau merupakan Timbalan Pengarah Hal Ehwal Pelajar di Akademi Pengajian Melayu, Universiti Malaya dan juga penulis buku Bahasa Melayu untuk Pelancong terbitan Dewan Bahasa dan Pustaka (DBP).

Dr. Mardian memulakan bicara dengan berkongsi pengalamannya berkenaan dengan proses menghasilkan buku Bahasa Melayu untuk Pelancong. Pengalamannya mengendalikan pelajar dan penutur asing dari pelbagai negara melalui pengajaran menguasai bahasa Melayu pada suatu ketika dahulu menjadi titik permulaan dirinya terinspirasi untuk menghasilkan sebuah buku panduan berbahasa Melayu.

Sebagaimana ujar beliau, “Berdasarkan pengalaman, saya mendapati bahawa penutur asing jika datang ke negara asing seperti Malaysia, mereka gemar untuk melancong sekali gus memahami budaya dan bahasa. Hal ini menggerakkan hati saya dan sangat menarik jika kita mampu menghasilkan sebuah buku untuk pelancong asing sebagai panduan kepada mereka ketika melancong di Malaysia. Mereka boleh membaca dan menggunakannya untuk berkomunikasi dengan orang tempatan”.

Sementara itu, beliau turut menegaskan bahawa kandungan buku Bahasa Melayu untuk Pelancong terbina dengan bahasa yang santai dan tidak mengandungi dialek. Hal ini demikian kerana tujuan utama penghasilan buku tersebut adalah untuk melahirkan penutur baharu bahasa Melayu, dan pada masa yang sama dapat memudahkan penutur asing untuk berkomunikasi dalam bahasa Melayu dengan cara yang tepat.

Beliau juga menjelaskan bahawa kebolehan menguasai pelbagai bahasa bukanlah sesuatu hal yang mustahil asalkan seseorang itu mempunyai minat untuk mempelajarinya.

Semasa di ATMA, Universiti Kebangsaan Malaysia, saya mengajar pelajar yang memang meminati bahasa Melayu. Mereka datang untuk belajar bahasa Melayu. Tidak ada masalah dan mereka memang gemar belajar bahasa Melayu. Kita boleh memberikan apa-apa sahaja kepada mereka dan mereka akan berasa seronok untuk menerimanya.

Beliau turut berkongsi kandungan buku Bahasa Melayu untuk Pelancong. Antara yang menarik termasuklah sewaktu mereka (pelancong) tiba di lapangan terbang dan kemudian ketika mahu mendapatkan teksi untuk pergi ke hotel. Contohnya, untuk bertanya tentang tempahan bilik yang telah dibuat, bagaimana untuk bergerak dari satu tempat ke satu tempat yang lain, bagaimana untuk bertanyakan arah dan sebagainya. Panduan dalam buku ini memudahkan mereka untuk bertanya.

Tambah beliau, dalam buku ini juga terkandung kata sapaan dan kata tanya yang pelbagai, yakni dilihat dapat memenuhi keperluan seorang penutur asing yang ingin menggunakan bahasa Melayu untuk berkomunikasi dengan orang tempatan sewaktu datang ke Malaysia.

Dari segi fizikal, buku Bahasa Melayu untuk Pelancong juga mudah dibawa ke mana-mana sahaja, yakni nipis dan dapat memberikan panduan kepada pelancong asing untuk pergi ke tempat-tempat tertentu. Selain itu, DBP turut membantu menerbitkan DVD interaktif berdasarkan buku tersebut, iaitu sebuah DVD interaktif yang lebih menarik.

Sementara itu, beliau turut menyarankan kepada tenaga pengajar dan guru bahasa Melayu yang mendidik penutur asing berbahasa Melayu agar mengetahui latar belakang bahasa ibunda pelajar asing yang menuntut ilmu dengan mereka. Hal ini demikian kerana kecelaruan pemahaman nahu di antara bahasa ibunda penutur asing dengan bahasa Melayu boleh menyebabkan proses penafsiran makna yang tidak tepat.

Untuk tenaga pengajar, penting untuk mereka mengetahui tentang latar penutur asing. Sebagai contoh, jika mereka menggunakan bahasa Inggeris, maka seorang guru bahasa Melayu perlu tahu struktur dan tatabahasa bahasa Inggeris. Melalui cara ini, guru tersebut boleh menitikberatkan bentuk pengajaran yang lebih berkesan agar pelajarnya tidak melakukan kesilapan ketika berbahasa Melayu. Kalau tidak, mereka akan cenderung melakukan direct translation.

Beliau juga menegaskan bahawa bahasa Melayu merupakan satu daripada bahasa di dunia yang paling mudah untuk dipelajari berbanding dengan bahasa lain seperti bahasa Mandarin yang mempunyai irama yang membezakan makna atau bahasa Siam dan bahasa Arab yang mempunyai gender.

Tambah beliau lagi, apabila penutur asing itu sudah ada kosa kata bahasa Melayu, dan tahu cara penggunaan bahasa itu, maka mereka akan menyatakan bahawa bahasa Melayu sebagai bahasa yang mudah untuk dipelajari. Disebabkan hal itu, kita juga boleh melihat banyak orang asing mula menguasai bahasa Melayu. Contohnya, orang Bangladesh, Myanmar dan Nepal yang datang ke Malaysia mudah menguasai bahasa Melayu. Walau bagaimanapun, mereka tidak menguasai kemahiran bahasa Melayu dari segi penulisan tetapi lebih kepada apa-apa yang mereka dengar dan cuba untuk digunakan semula.

Perkara penting yang perlu diketahui umum, bahasa Melayu mempunyai nilai komersialnya yang tersendiri. Contohnya, pada hari ini banyak pempengaruh yang terdiri daripada penutur asing mula mempelajari bahasa Melayu semata-mata untuk menjadi terkenal dan menjadikan penguasaan bahasa Melayu sebagai mata pencarian mereka di Malaysia. Bahkan di negara China pada waktu ini, terdapat 15 buah universiti yang menawarkan Program Pengajian Bahasa Melayu dan bahasa Melayu menjadi keutamaan mereka. Yang lebih menariknya, mereka bukan mempelajari bahasa Melayu di Indonesia tetapi bahasa Melayu di Malaysia.


Wabak Buta Huruf: Tanggungjawab atau Bebanan?

Untuk mendapatkan maklumat terkini, ikuti kami melalui Telegram

Filem Pendekar Bujang Lapok, arahan Seniman Agung Tan Sri P. Ramlee pada tahun 1959 mengingatkan kita pada satu babak, iaitu ketika watak tiga orang sahabat baik yang dilakonkan oleh P. Ramlee, S. Samsudin dan Aziz Sattar pergi ke Sekolah Umum Buta Huruf untuk belajar mengeja dan membaca tulisan Jawi dengan Cikgu Ros. “Matanya satu ya, cikgu. Ada ekor, atas tanah, arr.. huruf mambang tanah” disertai dengan gelak tawa rakan sekelas. Watak ini dipersembahkan dalam bentuk humor tetapi punya makna tersirat.

Apabila menonton filem tersebut, Seniman Agung Tan Sri P. Ramlee telah terkehadapan dalam membawa mesej tentang isu buta huruf kepada masyarakat, yang bukan sahaja berlaku dalam kalangan kanak-kanak tetapi juga dalam kalangan orang dewasa. Jika dibiarkan berlanjutan, maka lahirlah generasi yang tidak celik huruf.

Ketua Pengarah UNESCO, Audrey Azoulay (2022) di Persidangan Antarabangsa Pendidikan Dewasa Ketujuh di Marrakesh, Maghribi, telah mengesahkan isu buta huruf merupakan isu global. Menurut beliau, dianggarkan sebanyak 770 juta orang daripada golongan muda dan dewasa termasuk dalam kelompok ini. Buta huruf merupakan kelompok yang tidak mahir menguasai aspek membaca, menulis dan mengira (3M) pada umur yang sepatutnya.

Istilah buta huruf kedengaran seakan-akan ungkapan bahasa kasar tetapi itulah kenyataannya. Isu ini bukanlah sesuatu yang baharu di Malaysia tetapi semakin merunsingkan lebih-lebih lagi apabila bermulanya Pengajaran dan Pembelajaran di Rumah (PdPR) secara dalam talian yang tidak begitu memberangsangkan kanak-kanak untuk menguasai 3M (membaca, menulis dan mengira). Murid-murid di kawasan luar bandar yang tidak mempunyai gajet untuk mengikuti pembelajaran seperti yang dijadualkan turut menyumbang kepada pertambahan bilangan ini. Kanak-kanak Tahap Satu di bandar juga tidak terlepas daripada terkena tempiasnya walaupun dilengkapi dengan kemudahan yang serba canggih.

Ramai yang menarik nafas lega apabila pengumuman sekolah dibuka semula. Ibu bapa dapat pergi bekerja seperti biasa. Guru-guru tidak sabar memulakan pembelajaran secara bersemuka dan murid-murid berasa rindu untuk bertemu semula dengan rakan-rakan. Namun begitu, isu buta huruf tetap terjadi seakan-akan suatu “wabak.” Sukatan pelajaran yang semakin menguji dengan tuntutan Kemahiran Berfikir Aras Tinggi (KBAT) menyebabkan murid-murid terlibat semakin tertekan. Perkara yang lagi membimbangkan adalah yang melibatkan gangguan psikologi sehingga menyebabkan kemurungan kerana membandingkan prestasi dengan kelompok murid yang celik huruf. Ibu bapa yang tidak dapat menerima kenyataan akan lebih mendesak anak mereka untuk berusaha lebih keras sehingga menyebabkan golongan ini tidak yakin dan malu berdepan dengan orang lain.

Masyarakat perlu menyedari bahawa kemahiran menguasai 3M sangat penting untuk menentukan tahap pemahaman murid-murid terhadap isi kandungan terhadap sesuatu subjek. Oleh itu, usaha yang relevan perlu dilakukan secara berterusan. Dalam hal ini, kita tidak boleh terus-menerus menuding jari kepada pihak sekolah untuk bertanggungjawab dan menanggung permasalahan ini kerana guru-guru juga telah bertungkus lumus merangsang kemahiran murid-murid. Guru-guru juga terkesan sama disebabkan banyak murid yang buta huruf semasa pandemik COVID-19.

Penggunaan skrin peranti yang lama turut menyebabkan penurunan kecerdasan daya psikomotor murid-murid Prasekolah dan Tahap Satu. Hal ini membuatkan guru-guru menggandakan usaha, melatih semula aktiviti menulis dan membaca. Terdapat juga segelintir guru yang mengadakan kelas tambahan seusai waktu persekolahan tanpa bayaran demi melihat anak murid berjaya dan tidak ketinggalan mengikuti perancangan pembelajaran pada setiap minggu. Guru bukanlah lilin yang membakar diri tetapi obor yang menerangi kegelapan.

Pihak kerajaan melalui Kementerian Pendidikan Malaysia juga telah berusaha melakukan transformasi dengan menyediakan kemudahan dan galakan pendidikan kepada pihak sekolah. Pihak kementerian telah memperkenalkan Program Literasi dan Numerasi Sekolah Rendah (PLaN) dan Kelas Dewasa Ibu Bapa Orang Asli dan Penan (KEDAP), untuk menangani buta huruf dalam kalangan masyarakat.

Sementara itu, sebahagian ibu bapa yang tidak terlatih dalam pedagogi juga berjuang bersama-sama dalam memantau anak-anak dan sedaya upaya menyediakan kelengkapan pembelajaran agar tidak tercicir di samping  menyediakan sudut bacaan bagi menarik minat penguasaan 3M. Dewan Bahasa dan Pustaka menerusi Bahagian Ensiklopedia juga tidak ketinggalan memberikan penghargaan dengan menganjurkan Pertandingan Dekorasi Ruang Bacaan Keluarga.

Tidak dinafikan, sememangnya hal ini menuntut usaha yang keras daripada semua pihak bagi menyuntik semangat murid-murid harapan bangsa dan negara ini daripada terus tercicir. Kelas pemulihan khas berjadual pada waktu pagi dalam kumpulan kecil dengan menggunakan pendekatan pengajaran yang pelbagai akan membantu murid-murid terlibat mendapat bimbingan terus daripada guru. Oleh itu, modul pengajaran yang diaplikasikan turut dicadangkan mengikut tahap kemampuan bagi mengelakkan rasa terbeban kepada kedua-dua pihak.

Kepadatan dalam sesebuah kelas pemulihan juga perlu dielakkan agar murid buta huruf ini dapat menumpukan perhatian pada perkara yang disampaikan oleh guru. Pengkategorian kumpulan perlu dielakkan sama sekali kerana hal tersebut tidak akan menyelesaikan masalah, malah membuka jurang antara murid yang tidak celik huruf. Golongan ini sangat memerlukan dorongan motivasi daripada masyarakat sekeliling. Perlakuan memandang dengan sebelah mata sahaja tidak adil kerana setiap individu sudah pasti mempunyai kelebihan untuk menyumbang kepada pembangunan insaniah pada masa akan datang.

Usaha ini juga boleh diperluas dengan membuka ruang dan membenarkan bakal guru yang berada dalam pengajian pendidikan di universiti, di Institusi Pengajian Guru dan maktab perguruan untuk turun padang bersama-sama melakukan khidmat komuniti semasa cuti semester berlangsung dengan mengajar golongan murid terlibat dan sekali gus membantu guru-guru sedia ada.

Bakal guru bukan sahaja dapat menimba ilmu pengalaman bahkan dapat mengalami sendiri persekitaran kerja sebenar sebelum berkhidmat sebagai guru seusai pengajian kelak. Sememangnya Praktikum atau Latihan Mengajar diwajibkan kepada semua bakal guru namun kursus ini tertakluk pada semester tertentu sahaja. Justeru itu, dengan khidmat komuniti bakal guru ini bukan sahaja dapat membantu menangani masalah buta huruf bahkan dapat meningkatkan kualiti sistem pendidikan negara.

Selain itu, program seperti klinik insentif bergerak menguasai 3M secara percuma yang mendapat tajaan daripada pihak berkemampuan juga merupakan suatu ikhtiar untuk menyokong pihak sekolah dalam hala tuju mencapai kemenjadian murid. Sebagai tanda sokongan, ibu bapa perlu menggalakkan anak-anak mengikuti program sedemikian. Pelaksanaan program seperti ini dicadangkan dapat diadakan pada setiap bulan ataupun jika ada permintaan ramai boleh dilakukan sebanyak dua kali sebulan di tempat tertentu.

Dengan adanya organisasi yang tersusun mengepalai program ini dan adanya pengajar sukarelawan yang mencukupi, sudah pasti usaha untuk  mengurangkan bilangan murid daripada terus berada dalam kelompok ini akan tercapai. “Wabak” buta huruf ini sememangnya sukar dimansuhkan tetapi sekurang-kurangnya terdapat inisiatif yang dilakukan daripada hanya membiarkannya dan tidak melakukan sebarang usaha untuk memperbaiki keadaan. Bersatu kita teguh, bercerai kita roboh.

Profesor Madya Dr. Salmah Jan Noor Muhammad − Pensyarah Kanan, Jabatan Bahasa Melayu, Fakulti Bahasa Moden dan Komunikasi, Universiti Putra Malaysia, yang juga Ahli Lembaga Amanah Yayasan Karyawan.


Kelab Mandarin UiTM, Kedah Terbitkan Video Pendek Happy Chap Goh Meh

Untuk mendapatkan maklumat terkini, ikuti kami melalui Telegram

Video tersebut dihasilkan secara kerjasama antara Kelab Mandarin UiTM, Kedah, di bawah bimbingan dua orang penasihat kelab itu, iaitu Lee Chai Chuen dan Dr. Nor Azrina Mohd Yusof dengan kerjasama Persatuan Kebudayaan Cina Malaysia, Cawangan Kedah (MCCS).

Pengerusi kelab itu, Aidil Haziq Zulkifly berkata, bersempena dengan tarikh tersebut, beliau dan setiausaha kelab, Nur Saffiya Azni menjadi pelakon utama video pada hari ini, 5 Februari 2023, bersamaan 15 haribulan 1 Kalendar Cina kerana hari ini ialah hari terakhir perayaan Tahun Baharu Cina.

Kelab Mandarin UiTM, Kedah, yang melibatkan banyak pelajar Melayu, akhirnya berjaya menerbitkan sebuah video pendek bertajuk Happy Chap Goh Meh. Di samping itu, kelab kami juga pernah mempersembahkan bendera yang berwarna-warni dengan warna kebudayaan Cina ketika persembahan tarian pentas, tarian sapu tangan, tarian reben, tarian singa, dan menyanyikan lagu-lagu Tahun Baharu Cina di kawasan mural di Jalan Dewa, Sungai Petani dan lain-lain.

Menurutnya lagi, banyak aktiviti kebudayaan Cina telah dipelajari oleh ahli kelab tersebut termasuklah tradisi masyarakat Cina di Malaysia, iaitu cara membaling buah limau ke dalam sungai dengan harapan mendapat jodoh yang baik.

Video pendek itu turut memaparkan beberapa aktiviti kebudayaan yang pernah dianjurkan oleh Kelab Mandarin UiTM sepanjang beberapa tahun lepas, termasuklah pelajar dan pensyarah yang menulis tulisan kaligrafi, tarian kipas yang berlatarbelakang sawah dan di lokasi Jambatan Semeling.

Sementara itu, Rektor UiTM Kedah, iaitu Prof. Dr. Roshima Said pula berkata, beliau berasa sangat gembira kerana Kelab Mandarin UiTM terus melakukan pelbagai aktiviti menarik tanpa jemu dan bosan melalui pelbagai aktiviti kebudayaan dan kesenian masyarakat Cina.

Usaha yang dilakukan oleh Kelab Mandarin itu diharapkan dapat memberikan pelbagai kebaikan dalam menjayakan konsep Malaysia Madani yang diperkenalkan oleh kerajaan pimpinan Perdana Menteri, YAB Datuk Sri Anwar Ibrahim ke arah perpaduan dan muhibah dalam kalangan masyarakat pelbagai kaum di negara ini. Terima kasih kepada semua pihak kerana memberikan kerjasama bagi menerbitkan video ini, terutamanya dua orang penasihat Kelab Mandarin dan pelajar Kelab Mandarin kerana berjaya menghasilkan video pendek ini.

Tambah beliau lagi, apabila aktiviti seumpama ini terus diberi perhatian, semua etnik di Malaysia akan saling menghormati tanpa mengira kaum dan bekerjasama ke arah mewujudkan sebuah negara yang aman dan damai setelah menyaksikan video pendek tersebut.

Video boleh ditonton melalui pautan https://www.youtube.com/watch?v=WFq4XUtB0QE


Kunjungan Hormat DBPWT ke JPNK Perkukuh Kerjasama Kebahasaan Sektor Pendidikan

Kota Bharu – Dewan Bahasa dan Pustaka Wilayah Timur (DBPWT) telah mengadakan kunjungan hormat ke Jabatan Pendidikan Negeri Kelantan (JPNK) semalam bagi memperkukuh kerjasama kebahasaan di sektor pendidikan bagi tahun 2023. Kunjungan hormat Puan Ariza Che Ismail, Pengarah DBPWT itu disambut baik oleh Encik Mohd Hassany Hashim, Timbalan Pengarah Sektor Pembelajaran, JPNK. Yang turut hadir ialah beberapa orang pegawai daripada kedua-dua agensi tersebut.

Menurut Puan Ariza Che Ismail, JPNK merupakan satu daripada rakan sinergi yang telah dibina oleh DBPWT sejak tertubuhnya pejabat wilayah di Kota Bharu pada tahun 1999. Peranan jabatan ini yang bersama-sama DBPWT memartabatkan bahasa kebangsaan dalam kalangan pelajar dan guru amat besar sumbangannya.

Saban tahun, banyak program bahasa dan sastera yang merentas pelbagai lapisan pelajar dan guru diadakan. Kejayaan ini adalah hasil kesepaduan idea dan tenaga kedua-dua pihak. Antara program yang berjaya diadakan sepanjang tempoh tersebut termasuklah Semarak Bahasa, Karnival Bulan Bahasa, Pertandingan Sahibba, Pertandingan Pengucapan Berirama, Pertandingan Pengisahan Tokoh, Pantas Jawi, Program Pembinaan Bakat Tunas Muda dan Tunas Remaja, Pertandingan Deklamasi Sajak dan Penyampaian Syair, Dekad Bahasa Kebangsaan, Dekad Membaca Kebangsaan, Sayembara Deklamasi Puisi Bulan Bahasa Kebangsaan dan Bengkel Pemantapan Kesusasteraan Komunikatif.

Bagi memperkukuh pelaksanaan program bahasa dan sastera tahun 2023 di sektor pendidikan, satu Karnival Bahasa dan Sastera akan diadakan pada 20-21 Mei 2023, di Kota Bharu, dan dijangka akan dirasmikan oleh Yang Berhormat Menteri Pendidikan Malaysia. Pengisian program ini akan merangkumi Semarak Jawi, Pertandingan Dikir Barat, Diskusi Bahasa, Pintar Bahasa, Cilik Bestari dan Forum Remaja.


Frasa: Pada Masa Sama atau Pada Masa yang Sama?

Frasa yang manakah yang tepat di bawah ini?

(i) pada masa sama
(ii) pada masa yang sama

Daripada:
Muhammad Arif Abu Bakar,
Kuantan, Pahang.


Antara Rasmi, Merasmikan dan Perasmian

Untuk mendapatkan maklumat terkini, ikuti kami melalui Telegram

Kata rasmi (official), merasmikan (officiate) dan perasmian (officiating) merupakan kata yang cukup biasa dan sederhana dalam bahasa Melayu. Namun demikian, hubung kait antara tiga kata tersebut ada kalanya menjanakan ikatan yang rumit dan mengelirukan sesetengah pengguna bahasa Melayu.

Menurut Kamus Dewan Edisi Keempat (2016: 1292), kata rasmi bermaksud “disahkan atau ditentukan oleh kerajaan, pihak berkuasa, jabatan dan lain-lain”.  Contoh penggunaannya adalah seperti upacara rasmi, ejaan rasmi, resit rasmi dan tugas rasmi.

Kata merasmikan bererti “mengisytiharkan, mengesahkan, menentukan, menetapkan atau melantik dengan rasminya”. Contoh penggunaannya termasuklah merasmikan pameran lukisan dan merasmikan pembukaan sekolah.

Kata perasmian pula mendukung makna “pengisytiharan, penentuan, penetapan, pengangkatan, pengumuman, pelantikan dan lain-lain”. Contoh penggunaannya ialah perasmian ejaan, perasmian upacara, perasmian pelantikan, dan lain-lain.

Satu perkara yang sering membingungkan sebilangan pengguna bahasa Melayu ialah penggunaan kata rasmi, merasmikan dan perasmian dalam hubungan dengan sesuatu majlis, iaitu mereka tidak tahu dan tidak pasti tentang bentuk yang betul atau salah.

Jika sesuatu aktiviti diadakan oleh sesuatu organisasi, biasanya kegiatan tersebut bermula dengan majlis pembukaan (opening ceremony) dan berakhir dengan majlis penutupan (closing ceremony). Sekiranya majlis yang berkenaan bersifat rasmi, kita boleh juga menggunakan frasa majlis pembukaan rasmi (official opening ceremony) dan majlis penutupan rasmi (official closing ceremony). Sila lihat contoh yang berikut:

1a.  Majlis pembukaan sukan tahunan telah diadakan.

1b.  Majlis pembukaan rasmi sukan tahunan telah diadakan.

2a.  Majlis penutupan sukan tahunan telah diadakan.

2b.  Majlis penutupan rasmi sukan tahunan telah diadakan.

Bagi majlis yang cukup besar dan penting, majlis pembukaan atau penutupan bukan sahaja bersifat rasmi, malahan diserikan dengan perasmian (officiating) oleh tetamu kehormat. Oleh itu, tindakan perasmian majlis (officiating of the ceremony) yang khusus diadakan, dan tetamu kehormat mungkin diundang untuk merasmikan majlis yang berkenaan. Tetamu kehormat tersebut biasanya merupakan pemimpin politik, ketua jabatan, tokoh masyarakat, dan sebagainya. Oleh itu, kita juga boleh membina ayat seperti yang berikut:

3a.  Tetamu kehormat merasmikan majlis pembukaan sukan tahunan itu.

3b.  Tetamu kehormat merasmikan majlis penutupan sukan tahunan itu.

4a.  Perasmian majlis pembukaan sukan tahunan telah diadakan.

4b.  Perasmian majlis penutupan sukan tahunan telah diadakan.

5a.  Perasmian majlis pembukaan sukan tahunan telah diadakan oleh tetamu

5b.  Perasmian majlis penutupan sukan tahunan telah diadakan oleh tetamu

6a.  *Perasmian majlis pembukaan rasmi sukan tahunan telah diadakan.

6b.  *Perasmian majlis penutupan rasmi sukan tahunan telah diadakan.

Dalam kelompok ayat 3, terdapat kata kerja transitif merasmikan (officiate) yang disusuli oleh majlis pembukaan (opening ceremony) atau majlis penutupan (closing ceremony). Oleh itu, kata nama terbitannya ialah perasmian majlis pembukaan (officiating of the opening ceremony) atau perasmian majlis penutupan (officiating of the closing ceremony) dalam kelompok ayat 4. Dalam kelompok ayat 5, pelaku tetamu kehormat turut dinyatakan. Walau bagaimanapun, kelompok ayat 6 kurang sempurna kerana bersifat lewah. Hal ini dikatakan demikian kerana kata nama terbitan perasmian sudah menjadikan majlis itu bersifat rasmi.

Jika kita mahu menekankan bahawa majlis itu ialah majlis perasmian (officiating ceremony) bagi pembukaan (opening) atau penutupan (closing) sukan tahunan, kita akan menghasilkan kata majmuk majlis perasmian pembukaan (officiating ceremony for the opening of) dan majlis perasmian penutupan (officiating ceremony for the closing of). Sila lihat variasi ayat yang berikut:

7a.  Majlis perasmian pembukaan sukan tahunan telah diadakan.

7b.  Majlis perasmian penutupan sukan tahunan telah diadakan.

Oleh itu, kita ada beberapa variasi ayat yang betul tentang situasi di atas, seperti yang berikut:

8a.  Majlis pembukaan sukan tahunan telah diadakan.

8b.  Majlis pembukaan rasmi sukan tahunan telah diadakan.

8c.  Tetamu kehormat merasmikan majlis pembukaan sukan tahunan itu.

8d.  Perasmian majlis pembukaan sukan tahunan telah diadakan.

8e.  Perasmian majlis pembukaan sukan tahunan telah diadakan oleh tetamu

8f.   Majlis perasmian pembukaan sukan tahunan telah diadakan.

Walaupun semua ayat di atas gramatis dan bermakna, terdapat sedikit perbezaan dari segi nuansa maknanya.

Jika kita mahu membuat sepanduk atau latar pentas yang berkaitan dengan majlis tersebut, kita akan menghasilkan variasi bentuk seperti yang berikut:

9a.  Majlis Pembukaan Sukan Tahunan SMK Sentosa

9b.  Majlis Pembukaan Rasmi Sukan Tahunan SMK Sentosa

9c.  Majlis Pembukaan Sukan Tahunan SMK Sentosa dirasmikan oleh Yang Berhormat Menteri Pendidikan Malaysia

9d.  Perasmian Majlis Pembukaan Sukan Tahunan SMK Sentosa disempurnakan oleh Yang Berhormat Menteri Pendidikan Malaysia

9e.  Perasmian Majlis Pembukaan Sukan Tahunan SMK Sentosa disempurnakan oleh Yang Berhormat Menteri Pendidikan Malaysia

9f. Majlis Perasmian Pembukaan Sukan Tahunan SMK Sentosa disempurnakan oleh Yang Berhormat Menteri Pendidikan Malaysia

Bagi ayat 9c, kata kerja transitif dirasmikan sesuai digunakan kerana maksud rasmi tidak dinyatakan pada frasa nama majlis pembukaan sukan tahunan SMK Sentosa yang mendahuluinya. Namun demikian, bagai ayat 9d, 9e dan 9f, kata kerja transitif dirasmikan patut diganti dengan kata kerja disempurnakan atau diserikan kerana maksud rasmi sudah dinyatakan dalam frasa nama yang pertama.


Lakaran Seni Bersumberkan Peribahasa Melayu

Untuk mendapatkan maklumat terkini, ikuti kami melalui Telegram

Kuala Lumpur – Bahasa Melayu bukan sekadar terkenal dengan kesantunan dan keindahannya, malah turut terkenal dengan kekayaan khazanah ilmu yang terkandung di dalamnya. Peribahasa merupakan satu daripada khazanah ilmu yang ada dalam bahasa Melayu. Menyentuh perihal peribahasa Melayu, siri rancangan Cakna Bahasa anjuran BERNAMA Radio, telah menampilkan Dr. Noor Azizi Mohd Ali, yang juga seorang Pensyarah Kanan di Fakulti Rekabentuk dan Seni Bina, Universiti Putra Malaysia, bagi mengupas topik “Kata dan Rupa”.

Menurut beliau, “Kata dan Rupa” merupakan sebuah pameran hasil seni beliau yang perjalanannya bermula pada tahun 2014. Ketika itu, beliau mula menghasilkan lakaran yang bersumberkan peribahasa Melayu. Lukisan peribahasa pertama beliau ialah lukisan yang terinspirasi daripada peribahasa “Harapkan pagar, pagar makan padi”.

Sementara itu, beliau turut berkongsi pengalaman yang membuatnya cenderung untuk menghasilkan karya seni lukis yang bersumberkan peribahasa Melayu. Beliau berkata, tercetusnya idea untuk menghasilkan karya seni lukis yang bersumberkan peribahasa kerana beliau banyak membaca buku peribahasa dan Sejarah Melayu. Kekeliruan terhadap peribahasa juga mendorongnya untuk menghasilkan karya seni lukis menurut peribahasa yang sebenar.

Saya rasa dengan melahirkan karya daripada peribahasa ini, kita dapat mendalami bagaimana kehidupan masyarakat Melayu pada suatu ketika dahulu. Peribahasa adalah bahasa lisan dan dicipta berdasarkan apa-apa yang mereka lihat di sekitar kehidupan mereka.  Apa-apa yang mereka lihat itu cuba diolah menjadi peribahasa dan hal  itu yang sangat menarik. Saya berasa bahawa bahasa yang begitu indah ini jika kita tidak terjemahkannya ke dalam bentuk lukisan akan berlaku kesilapan pemahaman ataupun terpesong daripada makna asalnya.

Selain itu, beliau berkata, “Sebenarnya agak sukar juga kerana ada banyak lapisan proses yang perlu dilalui. Saya terpaksa memilih buku-buku lama untuk mengkaji peribahasa dan maksudnya. Buku-buku tahun 1940-an yang saya dapat dari kedai buku lama pula harganya sudah mencecah ratusan ringgit pada hari ini. Kemudian, saya cuba mengambil peribahasa yang mudah difahami dahulu dan memahami maksudnya. Dari situ, saya cuba melihat watak ataupun isi utama dalam peribahasa tersebut dan cuba terjemahkannya“.

Misalnya, watak utama dalam peribahasa “Melepaskan batuk di tangga”. Watak utama ialah batuk dan tangga. Saya melukisnya dahulu bentuk batuk tersebut yang semacam senduk. Kemudian, saya mengolah cara untuk menggambarkan batuk itu dilepaskan. Kemudian, tangga pula menjadi satu daripada latar belakang dalam lukisan tersebut.

Menurut beliau, lukisan yang berinspirasikan peribahasa yang dihasilkannya setakat ini sudah mencecah lebih kurang 120 keping. Beliau turut mengupas periha hasil lukisan peribahasanya dari perspektif seni. Beliau berkata, pengolahan lukisan yang dihasilkannya terbentuk dalam dua kategori, yakni abstrak dan literal.

Katanya, “Untuk melihat lukisan, yang pertama sekali ialah kita perlu melihat elemen yang perlu ada pada lukisan tersebut. Misalnya lukisan peribahasa “Melepaskan batuk di tangga“. Elemennya ialah batuk dan tangga. Kemudian, kita perlu mengolah bagaimana elemen itu bergabung, sama ada meletakkan batuk itu di bahagian tengah, tepi, atau atas. Itulah yang dipanggil sebagai pengolahan yangmengandungi bahagian depan, tengah dan belakang. Hasilnya, ada tiga lapisan supaya lukisan tersebut kelihatan tiga dimensi“.

Kemudian, seseorang itu perlu melihat pemaknaan, iaitu makna di sebalik lukisan tersebut yang berkaitan dengan peribahasa itu sendiri. Dari segi penggayaannya pula, lukisan ini dipanggil sebagai lukisan gaya elektik.

Satu daripada sebab saya menghasilkan karya ini adalah untuk membuka mata kita betapa bahasa adalah jiwa bangsa yang menggambarkan diri kita yang sebenarnya. Saya juga berasa kesal jika melihat bahasa yang digunakan netizen yang agak kasar dan kadang-kadang tidak beradab. Jika kita melihat peribahasa ini, bahasanya begitu santun, indah dan berlapik. Jadi, inilah satu daripada usaha saya untuk memartabatkan bahasa Melayu.


DBP dan RTM Kukuhkan Kerjasama melalui Program Kebahasaan dan Sastera

Kuching – Dewan Bahasa dan Pustaka Cawangan Sarawak (DBPCS) telah mengadakan kunjungan hormat ke Jabatan Penyiaran Negeri Sarawak, yang diketuai oleh Encik Abang Haliman Haji Abang Julai, Pengarah DBPCS bersama-sama Encik Ja’afar Haji Hamdan (Timbalan Pengarah DBPCS) dan para pegawai yang lain. Rombongan DBP ini telah disambut baik oleh Puan Norjihan Yahya, Timbalan Pengarah  Jabatan Penyiaran Negeri Sarawak, bersama-sama warga jabatannya.

Kunjungan tersebut diadakan untuk mengeratkan hubungan dan membina semula jaringan kerjasama yang telah terjalin sekian lama. DBPCS dan Radio Televisyen Malaysia (RTM) pernah bekerjasama dalam mempromosikan bahasa melalui ruangan “Biasakan yang Betul“ dan “Bahasa Warisan Kita“, yang disiarkan melalui Sarawakfm.

Dalam pertemuan tersebut, pelbagai agenda telah dibincangkan termasuklah program kebahasaan dan sastera yang turut memfokuskan penulisan skrip drama radio. Program lain yang turut dibincangkan adalah seperti pertandingan bercerita dan mewarna untuk kanak-kanak. RTM dalam reaksi balasnya turut menawarkan untuk membantu DBPCS menyebarluaskan aktiviti yang dilaksanakan pada tahun ini melalui siaran media mereka.

Selain itu, DBPCS turut memaklumkan bahawa Pertandingan Bahas Piala Premier Sarawak akan dilaksanakan semula pada tahun ini. Justeru, DBPCS berharap agar RTM dapat menjadi penganjur bersama pada kali ini. Sebelum ini, RTM pernah menjadi penganjur dan penyiar rasmi Bahas Piala Ketua Menteri sebelum diberhentikan penganjurannya pada tahun 2019 akibat pandemik COVID-19.

Sekiranya program ini dapat direalisasikan bersama-sama RTM, pihak Jabatan Penyiaran Negeri Sarawak menyasarkan bahawa pertandingan Bahas Piala Premier Sarawak yang akan datang boleh disiarkan secara langsung melalui saluran TV RTM.

Sebelum mengakhiri pertemuan tersebut, Encik Abang Haliman Haji Abang Julai berharap agar satu pertemuan susulan akan diadakan bagi memperincikan lagi program yang akan dianjurkan bersama-sama kelak.


Memperkasakan Bahasa Etnik untuk Pelestarian Warisan Budaya Masyarakat

Untuk mendapatkan maklumat terkini, ikuti kami melalui Telegram

Kuching – Buat julung-julung kalinya Konvensyen Guru Bahasa Etnik Kebangsaan Tahun 2023 telah dianjurkan oleh Kementerian Pendidikan Malaysia (KPM) dengan kerjasama Bahagian Pembangunan Kurikulum, Jabatan Pendidikan Negeri Sarawak. Program ini berlangsung pada 13 Februari hingga 15 Februari 2023 di Hotel Imperial, Kuching, Sarawak, dengan bertemakan “Memperkasakan Pendidikan Bahasa Etnik”.

Sehubungan dengan itu, “Selamat Pagi Sarawak” anjuran Sarawak fm, telah menampilkan Datuk Dr. Mistrine Radin, Pengarah Bahagian Profesionalisme Guru, KPM dan Dr. Les Anak Met, yang juga merupakan Timbalan Pengarah di Jabatan Pendidikan Negeri Sarawak bagi mengupas berkenaan dengan Konvensyen Guru Bahasa Etnik yang sedang berlangsung di negeri Sarawak pada minggu ini.

Menerusi program ini, Datuk Dr. Mistrine Radin berkongsi perihal pengenalan pelbagai mata pelajaran bahasa etnik di sekolah-sekolah di Malaysia dengan para pendengar Sarawak fm.

Mata pelajaran Bahasa Etnik yang ditawarkan pada masa ini di sekolah di bawah KPM terdiri daripada Bahasa Iban, Bahasa Kadazandusun, dan Bahasa Semai. Bahasa Etnik ditawarkan di sekolah yang bertujuan untuk mengekalkan pengetahuan penggunaan bahasa, pengalaman pengetahuan orang asal dan penerusan penghayatan warisan budaya masyarakat Iban, Kadazandusun dan Semai.

Menurut beliau, sehingga 31 Ogos 2022, sebanyak 1102 buah sekolah rendah menawarkan bahasa etnik tersebut. Daripada jumlah ini, 688 buah sekolah menawarkan Bahasa Iban, 397 buah sekolah pula menawarkan Bahasa Kadazandusun, dan 17 buah sekolah di Perak dan Pahang menawarkan Bahasa Semai.

Bagi sekolah menengah, daripada 129 buah sekolah yang menawarkan bahasa etnik, sebanyak 83 buah sekolah menawarkan Bahasa Iban, 45 buah sekolah menawarkan Bahasa Kadazandusun dan hanya satu sekolah, iaitu SMK Seri Tapah Perak, yang menawarkan Bahasa Semai.

Tambah beliau, sebanyak 120 139 orang murid mengambil mata pelajaran bahasa etnik di sekolah rendah, manakala sebanyak 27 360 orang murid mengambilnya di sekolah menengah. Daripada jumlah tersebut, sebanyak 4027 orang guru di sekolah rendah dan 395 orang guru di sekolah menengah mengajar mata pelajaran bahasa etnik.

Sementara itu, beliau turut menjelaskan bahawa Konvensyen Guru Bahasa Etnik 2023 mengandungi empat objektif. Pertama, menyebar luas ilmu dan pengetahuan baharu yang berkaitan dengan pendidikan bahasa etnik kepada warga pendidik khususnya yang mengajar bahasa etnik. Kedua, memperkasakan pembangunan profesionalisme guru bahasa etnik. Ketiga, menggalakkan amalan inovasi digital dalam kalangan guru bahasa etnik secara berterusan dan yang keempat ialah platform bagi aktiviti perkongsian ilmu, kepakaran dan kerjasama dalam kalangan pendidik bahasa etnik.

Beliau juga menjelaskan bahawa tema Konvensyen Guru Bahasa Etnik 2023 ialah “Memperkasakan Pendidikan Bahasa Etnik di Malaysia” dengan tiga subtema, yakni memperkasakan kurikulum dan guru bahasa etnik, teknologi digital dalam pendidikan bahasa etnik dan penerapan nilai dan warisan budaya dalam pendidikan bahasa etnik. “Kita tidak mahu guru dan mata pelajaran bahasa etnik itu sendiri tertinggal dari aspek digital”, ujar beliau lagi.

Bagi Dr. Les Anak Met pula, beliau mengupas tentang latar belakang berkenaan dengan Konvensyen Guru Bahasa Etnik. Menurut beliau, “Konvensyen Guru Bahasa Etnik Kebangsaan pada tahun 2023 atau dikenali sebagai KGBK 2023, merupakan penganjuran untuk pertama kalinya yang dilaksanakan oleh KPM. KGBK ini menyediakan platform bagi aktiviti perkongsian ilmu, kepakaran dan kerjasama dalam kalangan warga pendidik bahasa etnik bagi mendepani masyarakat dalam era globisasi“.

Konvensyen ini dilaksanakan secara bersemuka dan secara dalam talian dan peserta yang mengikutinya secara bersemuka adalah sebanyak 200 orang yang mewakili guru Bahasa Iban dari Sarawak, guru Bahasa Kadazandusun dari Sabah dan guru Bahasa Semai dari Perak dan Pahang.

Konvensyen ini juga melibatkan para pensyarah dari universiti awam, institusi pendidikan guru (IPG), dan para pegawai di bahagian dan jabatan yang terlibat secara langsung dalam mengurus program Bahasa Etnik ini. Bagi peserta yang menyertainya secara dalam talian, ruang tersebut terbuka kepada semua warga pendidik khususnya yang mengajar Bahasa Etnik.

Sementara itu, beliau turut menjelaskan bahawa antara aktiviti yang diadakan termasuklah bicara profesional yang bertajuk “Penerapan Nilai dan Warisan Budaya dalam Pendidikan”, yang disampaikan oleh YBhg. Datuk Dr. Mistrine Radin. Ucaptama yang bertajuk “Memperkasakan Pendidikan Bahasa Etnik di Malaysia” pula disampaikan oleh YBrs. Dr. Norisah Suhaili, yang juga merupakan Timbalan Ketua Pengarah Pendidikan Malaysia (Sektor Operasi Sekolah).

Pada hari ini juga berlangsungnya perkongsian pengalaman daripada Tokoh Bahasa, yakni YBhg Prof. Emeritus Dato’ Dr. Hajah Asmah Haji Omar, yang bertajuk “Kelestarian Bahasa Etnik dalam Kelangsungan Budaya Bangsa”. Kemudian, sesi pembentangan daripada guru Bahasa Etnik dan perkongsian pensyarah daripada universiti awam dan IPG. Sementara pada sebelah malam pula akan diadakan Dinner Talk, yang akan disampaikan oleh Ybrs. Tuan Haji Shafruddin Haji Ali Hussin, yang juga merupakan Timbalan Ketua Pengarah Pendidikan Malaysia (SPP) yang bertajuk “Pendidikan Bahasa Etnik: Guru Kreatif, Murid Ceria”.

Pada hari yang terakhir juga diadakan forum yang bertajuk “Memperkasakan Kurikulum dan Guru Bahasa Etnik”. Tambah beliau, “Sepanjang konvensyen ini, kita juga mengadakan pameran kemenjadian murid dari tujuh buah sekolah yang mewakili setiap etnik, dari IPG dan satu daripada Dewan Bahasa dan Pustaka Cawangan Sarawak”.

Datuk Dr. Mistrine Radin turut menyatakan harapannya berkenaan dengan penganjuran Konvensyen Guru Bahasa Etnik 2023. Beliau berkata, “Hasrat saya terhadap konvensyen ini ada dua. Pertama, kita ingin melihat impak kepada guru-guru yang terlibat. Ini adalah platform untuk mereka berjumpa dengan rakan yang sama-sama dalam kategori bahasa etnik. Kedua, impak dari segi langkah seterusnya.

Dalam konvensyen ini juga kita akan mengundang pihak NGO, universiti awam dan IPG Malaysia. Tujuan kita membawa mereka dalam konvensyen ini adalah untuk mengharapkan pihak ini (contohnya universiti awam) boleh menawarkan kursus-kursus di peringkat Sarjana dan PhD atau EDD kepada guru-guru ini. Bagi Ijazah Sarjana Muda, guru-guru ini telah menulis tesis dalam bahasa masing-masing (bahasa etnik), dan kita berharap supaya pada peringkat Sarjana dan PhD, mereka akan menulis dalam bahasa ini (bahasa etnik).


Pertandingan Pidato Ekspresikan Bahasamu Wadah Pewaris Bangsa Berfikiran Kritis

Untuk mendapatkan maklumat terkini, ikuti kami melalui Telegram

Kota Kinabalu – Bersempena dengan Sambutan Ulang Tahun ke-23 Bandaraya Kota Kinabalu, sebanyak enam orang peserta dari Institut Pengajian Tinggi Swasta (IPTS)  telah berentap dalam Pertandingan Pidato Ekspresikan Bahasamu di Dewan Amil Jaya, Dewan Bahasa dan Pustaka (DBP) Cawangan Sabah . Pertandingan ini anjuran Unit Pengembangan Bahasa dan Sastera, DBP Cawangan Sabah dengan kerjasama Dewan Bandaraya Kota Kinabalu.

Dengan tema “Sayangi Bandar Rayaku”, para peserta yang terdiri daripada pelajar IPTS di Sabah mengemukakan idea serta hujah yang boleh menyumbang kepada pembangunan Kota Kinabalu. Pertandingan ini dirasmikan oleh Encik Ahsim Jamat, Pengarah Parlimen P171 Sepanggar. “Saya menyarankan agar program seumpama ini dapat diteruskan kerana usaha menyemarakkan bahasa kebangsaan ini seharusnya tidak bermusim,” ujar beliau semasa berucap di majlis perasmian.

Timbalan Pengarah 1 DBP Cawangan Sabah, iaitu Encik Rusdi Awang berkata, “Sokongan dan keprihatinan masyarakat amat kami perlukan agar usaha kami tidak terhenti setakat selesai program sahaja, bahkan kami berharap ada langkah proaktif untuk merealisasikan setiap idea dan pandangan yang dilontarkan. Kami yakin idea yang dikemukakan ini adalah dari sudut pandang anak muda yang matang dan menyeluruh.

Pertandingan ini bukanlah bertujuan untuk mencungkil bakat pengucapan awam semata-sama, namun dapat dijadikan wadah untuk meningkatkan keyakinan dan menyerlahkan kemampuan golongan pewaris bangsa supaya dapat berfikir secara kritis.

Pertandingan Pidato Ekspresikan Bahasamu menyaksikan Ben Hur Benyamin Lasong dari Cyberjaya College, Kota Kinabalu dinobatkan sebagai johan dengan tajuknya, iaitu “Usaha-usaha menjaga kebersihan bandar raya”. Beliau membawa pulang hadiah wang tunai RM1000.00, berserta sijil penyertaan dan buku terbitan DBP.

Naib johan pula dimenangi oleh Attles Tonny dari Tunku Abdul Rahman University of Management and Technology dan tempat ketiga dimenangi oleh Sahrinah Sanawing dari Kolej Teknologi Yayasan Sabah. Bagi pemenang sagu hati pula dimenangi oleh Amirah Atikah Sulaiman, Siti Nurfadzilah Abdullah daripada Almacrest International College dan Nurul Ashaerah Laip.

Pelibatan dan sambutan positif daripada para peserta menunjukkan sokongan masyarakat terhadap kepentingan bahasa Melayu. DBP yang bertanggungjawab mengangkat martabat bahasa Melayu akan terus optimis dalam mempergiat pelbagai program dalam pelbagai sektor untuk mencapai visi dan misi utama DBP.


Penghayatan Peribahasa Masih Kurang dalam Masyarakat

SELANGOR – Peribahasa mengikut takrifan Zainal Abidin bin Ahmad (Za‘ba) ialah segala susunan cakap yang pendek yang telah melekat di mulut orang ramai semenjak beberapa lama oleh sebab sedap dan bijak perkataannya, luas dan benar tujuannya, dipakai akan jadi sebutan oleh orang sebagai bandingan, teladan dan pengajaran.

Terdapat dua sumber peribahasa, iaitu melalui hasil renungan akal atau daya khayal (contoh: orang berbudi kita berbahasa; orang memberi kita merasa, hati gajah sama dilapah; hati kuman sama dicecah) dan melalui pemerhatian unsur alam seperti flora dan fauna, manusia dan objek lain (contoh: hangat-hangat tahi ayam dan ke bukit sama didaki; ke lurah sama dituruni).

Namun begitu, penghayatan peribahasa dalam kalangan masyarakat kita pada hari ini masih lagi kurang. Contohnya, penggunaan peribahasa seperti “baru setahun jagung”. Jika digunakan dalam majlis yang tidak sesuai, peribahasa itu boleh menjadi satu penghinaan buat seseorang. Begitu juga dengan peribahasa yang salah seperti “Yang dikejar tak dapat, yang dikendong bertaburan”, yang sepatutnya ialah “Yang dikejar tak dapat, yang dikendong berciciran”.

Peribahasa juga tidak boleh diguna secara semberono. Ada pengacara majlis menggunakan peribahasa yang salah bagi penjodoh bilangan. Contohnya, ketika menutup majlis dengan menggunakan perkataan “Saya sudahi majlis ini dengan sepucuk pantun”, yang sepatutnya ialah serangkap pantun. Hal ini jelas menunjukkan bahawa peribahasa kian kurang dihayati oleh generasi kini.

“Peribahasa wujud sebagai hasil proses akliah atau proses pemikiran yang melibatkan ketajaman fikiran, tafsiran dan pemindahan sesuatu objek atau peristiwa kepada makna lain yang tidak berkaitan dengan makna asal. Contohnya, kepala batu, tumbuk rusuk, kaki bangku dan sambil menyelam minum air.“

Demikianlah antara penerangan oleh YBhg. Profesor Datuk Seri Dr. Awang Sariyan, Pengarah Institut Alam dan Tamadun Melayu (ATMA), Universiti Kebangsaan Malaysia (UKM), yang juga Pengerusi Lembaga Pengelola DBP.

Yang turut hadir ialah Profesor Emeritus Dr. Muhammad Haji Salleh, Sasterawan Negara yang turut berkongsi kajiannya tentang peribahasa, Profesor Madya Dr. Ashaari Muhamad, Timbalan Pengarah ATMA, UKM, yang memberikan maklumat tentang himpunan peribahasa dan pantun dalam portal ATMA, iaitu Malay Civilization dan Puan Rozlina Abdul Ghani, KPPD Hulu Selangor (perasmi), serta Cikgu Mat Ariffin Ismail, selaku moderator.

“Peribahasa Pancaran Akal Budi Melayu” ini bersiaran secara langsung menerusi Google Meet pada pukul 8.30 malam dan disertai oleh 238 orang termasuklah guru-guru dari Malaysia dan China.


Sayembara Pidato Perpaduan 2023 Serlahkan Kepentingan Bahasa Melayu sebagai Alat Penyatuan Pelbagai Kaum

Kuching – Bersempena dengan sambutan Ulang Tahun ke-60 Sarawak Merdeka dalam Malaysia, Dewan Bahasa dan Pustaka Cawangan Sarawak (DBPCS) dengan kerjasama Badan Keluarga DBPCS dan Unit Komunikasi Awam Sarawak (UKAS), telah menganjurkan Sayembara Pidato Perpaduan Peringkat Negeri Sarawak 2023, di Balai Budaya, DBPCS pada 13 Februari hingga 14 Februari. Sayembara ini bertemakan perpaduan dalam usaha menerapkan nilai serta memupuk semangat bersatu padu yang utuh dalam kalangan masyarakat majmuk di Sarawak.

Antara objektif penganjuran sayembara ini adalah untuk memberikan kesedaran kepada masyarakat pelbagai kaum akan kepentingan bahasa Melayu sebagai alat penyatuan, memperluas dan memperkukuh penggunaan bahasa Melayu dan mencungkil bakat baharu dalam bidang pidato dalam kalangan masyarakat di Sarawak. Oleh itu, sayembara seumpama ini amat penting diadakan bagi melahirkan generasi yang berhemah dan petah ketika berucap di khalayak ramai dengan menggunakan bahasa Melayu secara fasih, formal dan lancar.

Sayembara ini dibahagikan kepada tiga kategori, iaitu Kategori Umum, Institut Pengajian Tinggi dan Sekolah Menengah. Bagi Kategori Sekolah Menengah, johan dimenangi oleh Nor Arissya Yackub (Kolej Datu Patinggi Abang Haji Abdillah), dengan hadiah wang tunai RM500.00. Naib johan pula dimenangi oleh Aimuni Bunsu (SMK Agama Matang 2) dengan hadiah wang tunai RM400.00, manakala tempat ketiga dimenangi oleh Nathan Lu Jun Xi (Sekolah Menengah Chung Hua No. 1) dengan membawa pulang wang tunai RM300.00.

bagi Kategori Institut Pengajian Tinggi pula, johan dimenangi oleh Aedryana Lata George (Universiti Institut Teknologi MARA) dengan hadiah wang tunai RM800.00. Naib johan dimenangi oleh Dylan Jelai (Universiti Institut Teknologi MARA) dengan wang tunai RM600.00, manakala tempat ketiga dimenangi oleh Yvea Grace Litad Kajan (Politeknik Kuching) dengan membawa pulang wang tunai RM400.00.

Bagi Kategori Umum, johan diungguli oleh Nur Hasziana Hassim (Kementerian Kesihatan Awam), dengan menggondol hadiah wang tunai RM1000.00, manakala naib johan disandang oleh Zakia Setu (Institut Pendidikan Guru Kampus Tun Abdul Razak) yang menerima wang tunai RM600.00, dan tempat ketiga dimenangi oleh Ayuni Hazirah Daniel Liting (Universiti Malaysia Sarawak) dengan membawa pulang wang tunai RM500.00. Selain memenangi hadiah wang tunai, kesemua pemenang bagi ketiga-tiga kategori turut membawa pulang watikah pengiktirafan dan buku terbitan DBP.

Penyampaian hadiah kepada para pemenang telah disempurnakan oleh Yang Berhormat Datuk Abdullah Saidol, Timbalan Menteri di Jabatan Premier Sarawak (Hal Ehwal Korporat, Penerangan dan UKAS). Antara lain dalam ucapannya, Yang Berhormat Datuk Abdullah Saidol turut berkeyakinan bahawa program yang dianjurkan oleh DBPCS berupaya melahirkan bakat baharu dan menghasilkan karya bermutu dengan daya diri, daya saing dan daya sahsiah terutama perihal yang berkaitan dengan Sarawak, yang akan lebih banyak didokumentasikan. Menerusi program tersebut, beliau berharap agar bakat yang dimiliki oleh para pemenang dalam sayembara pidato perpaduan akan dapat diteruskan ke peringkat yang lebih tinggi.

Sebelum itu, Encik Abang Haliman Abang Julai, Pengarah DBPCS, dalam ucapan alu-aluannya memaklumkan bahawa DBPCS menyambut dengan penuh keyakinan dan kesungguhan untuk mengadakan Sayembara Pidato Perpaduan ini. Beliau menambah bahawa DBP sudah sekian lama memperlihatkan bahasa Melayu sebagai wahana perpaduan yang paling rasional, ampuh dan signifikan untuk sebuah masyarakat majmuk seperti Sarawak.

Yang hadir sama dalam majlis penyampaian hadiah sayembara tersebut ialah Tuan Haji Japri Bujang Masli (Ketua Eksekutif Pustaka Negeri Sarawak), Puan Noor Seela Noor Sulaiman (Pengarah Jabatan Kebudayaan dan Kesenian Negara, Sarawak) dan Encik Chuah Kee Man (Pensayarah Kanan, Fakulti Bahasa dan Komunikasi Universiti Malaysia Sarawak).


Masyarakat Perlu Pertahan, Pelihara dan Pupuk Bahasa Etnik di Malaysia

Untuk mendapatkan maklumat terkini, ikuti kami melalui Telegram

Kuching – Bahasa merupakan anugerah terindah yang dikurniakan Tuhan kepada suatu bangsa di dunia. Tanpa bahasa, manusia tidak akan mampu mengenal sesama manusia yang lainnya. Bahasa etnik yang ada di Malaysia merupakan antara tanda keunikan dan kepelbagaian bahasa di mata dunia. Menyentuh perihal bahasa etnik, baru-baru ini dalam Konvensyen Guru Bahasa Etnik Kebangsaan 2023 anjuran Kementerian Pendidikan Malaysia, telah menampilkan Prof Emeritus Dato’ Dr Hajah Asmah Haji Omar, yang juga seorang tokoh bahasa tanah air dalam sesi “Perkongsian Pengalaman Tokoh Bahasa: Kelestarian Bahasa Etnik dalam Kelangsungan Budaya Bangsa”.

Menurut beliau, bahasa merupakan satu pemberian Tuhan, yakni rahmat yang diberi oleh Allah SWT kepada manusia. Tambah beliau lagi, “Tiap-tiap bahasa ada sejarahnya. Ada sejarah yang akan memberikan pencerahan kepada kita tentang di manakah orang dahulu berada?, bagaimanakah mereka datang ke tempat yang ada sekarang?, bagaimanakah keadaan alam kita sekarang, pada zaman dahulu kala dan sebagainya?”.

Beliau turut menyatakan perihal bahasa etnik yang terdapat di Malaysia, iaitu “Kita juga ada orang Asli. Kata orang, orang Asli itu datang dari daratan Asia Tenggara. Jadi, mereka termasuk dalam keluarga yang lain, iaitu keluarga Astroasia. Jika kita tidak memelihara bahasa-bahasa ini, maka bahasa ini akan lupus begitu sahaja. Kita ingin tahu bukan setakat sejarah mereka datang ke Tanah Melayu, tetapi sejarah tempat asal mereka dan itu juga merupakan sejarah kita. Untuk Sabah dan Sarawak pula, jika kita lihat dari segi sistem dan struktur, bahasa di Sabah dan Sarawak ada kaitan dengan bahasa di pulau sebelah timur mereka, iaitu Filipina, Sulawesi dan sebagainya”.

Beliau juga menegaskan akan kepentingan mempertahankan, memelihara dan memupuk bahasa etnik di Malaysia daripada lupus begitu sahaja. Pelestarian bahasa etnik berupaya memberikan banyak ilmu pengetahuan tentang bahasa etnik, sejarah, alam dan etnik yang ada di negara ini.

Jika kita biarkan bahasa pribumi dan bahasa bumiputera kita tidak dijaga, tidak dipelihara dengan baik dan lupus begitu sahaja, maka satu bahagian daripada sejarah kita itu akan hilang begitu sahaja.

Sementara itu, beliau turut menyokong usaha murni KPM yang memperkenalkan mata pelajaran berteraskan bahasa etnik sebagai satu daripada mata pelajaran yang dipelajari di peringkat sekolah di Malaysia. Sebagaimana ujar beliau, “Itu usaha yang baik sekali. Kita baru bermula dengan tiga bahasa, satu daripada Semenanjung, iaitu Bahasa Semai. Kemudian, Bahasa Iban dan Bahasa Kadazandusun. Saya sudah pergi ke beberapa negara di dunia yang banyak bercakap tentang bahasa anak negeri dan sebagainya tetapi saya tidak pernah melihat ada rancangan seperti yang kita lakukan di sini”.

Tambahnya lagi, untuk memasukkan satu daripada bahasa bumiputera ini ke dalam sistem pendidikan itu bukan suatu kerja yang mudah.

Dari segi pengalaman saya bersama dengan Bahasa Kadazandusun dan Bahasa Iban ini bukan satu usaha yang mudah dan ringan. Bukan sahaja dari KPM tetapi memerlukan kerjasama juga daripada seluruh komuniti yang bertutur dalam bahasa itu. Mereka harus sama-sama memberikan pandangan dan pertolongan dalam apa-apa jua usaha ke arah menjadikan pengajaran bahasa mereka itu suatu kejayaan.


Kuasa Magis Sepatah Kata

Kata jalan merupakan kata yang amat sederhana dan sudah tentu dikenali oleh kebanyakan pengguna bahasa Melayu. Walau bagaimanapun, jika kata tersebut dikupas dan dianalisis secara mendalam, kata yang begitu biasa kita gunakan itu dapat juga memercikkan sinar kecendekiaan yang menarik.

Jika diteliti dari segi bentuknya, kata jalan merupakan kata tunggal yang bebas yang dapat berdiri sendiri dalam ayat. Hal ini berbeza daripada morfem terikat yang terpaksa bergantung pada kata bebas atau morfem terikat yang lain untuk wujud dalam ayat. Selain itu, kata dwisuku kata jalan terbina daripada bunyi vokal (V) dan konsonan (K)  dengan struktur suku kata KV + KVK.

Dari segi golongan katanya, kata jalan merupakan kata nama. Hal ini terbukti kerana kata jalan dapat menjadi subjek atau objek dalam ayat, dan dapat didahului oleh kata sendi nama. Sila lihat contoh yang berikut:

1b.  Kerajaan akan membesarkan jalan itu.

1c.  Kereta itu bergerak perlahan di jalan kampung.

Dalam ayat 1a, kata jalan itu menjadi subjek ayat, manakala predikatnya ialah berliku-liku. Dalam ayat 1b, kata jalan menjadi objek kepada kata kerja transitif membesarkan. Dalam ayat 1c, kata jalan menyusuli kata sendi nama di.

Dari segi semantik, kata jalan merupakan polisemi, iaitu kata pelbagai makna, atau kata yang maksudnya berubah mengikut konteks penggunaannya dalam ayat. Sila lihat contoh yang berikut:

2e.  Kita harus mencari jalan untuk menyelesaikan masalah itu.

Dalam ayat 2a, kata jalan bererti “tempat laluan”.  Dalam ayat 2b, kata jalan bererti “pergerakan”.  Dalam ayat 2c, kata jalan bererti “perkembangan”. Dalam ayat 2d, kata jalan bererti “cara”. Dalam ayat 2e, kata jalan bererti “ikhtiar”.

Kata akronim tergolong sebagai kata tunggal. Dalam hal ini, suku kata pertama ja dalam kata jalan dapat bergabung dengan kata lurah untuk menghasilkan akronim jalurah.

Kata jalan juga dapat membentuk kata majmuk rangkaian kata bebas dengan kata lain. Sila lihat contoh yang berikut:

3a.  Dia menggunakan jalan pintas untuk ke sekolah.

3b.  Jalan raya itu sudah diturap semula.

3d.  Ada penyeludupan yang berlaku melalui jalan tikus.

3e.  Keretanya terhenti di hujung sebatang jalan mati.

Dalam kelompok ayat di atas, terdapat contoh kata majmuk rangkaian kata bebas, iaitu jalan pintas, jalan raya, jalan susur, jalan tikus dan jalan mati.

Ada kalanya kata jalan dapat membentuk kata majmuk rangkaian kata bebas atau kata majmuk kiasan (simpulan bahasa) dengan kata lain, bergantung pada konteks penggunaannya dalam ayat. Sila lihat contoh yang berikut:

4b.  Sesiapa yang berdisiplin akan menjauhi jalan serong.

5a.  Dia melalui jalan tengah di taman rekreasi itu.

5b.  Mereka mengambil jalan tengah semasa membuat keputusan.

6a.  Dia masuk ke rumah melalui jalan belakang.

6b.  Penggunaan jalan belakang mengundang kemarahan.

Dalam ayat 4a, kata majmuk rangkaian kata bebas jalan serong bererti “jalan yang bengkok”, manakala kata majmuk kiasan jalan serong dalam ayat 4b bererti “perbuatan yang tidak baik”. Dalam ayat 5a, kata majmuk rangkaian kata bebas jalan tengah bererti “jalan di tengah”, manakala kata majmuk kiasan jalan tengah dalam ayat 5b bererti “keputusan antara dua pendapat yang berbeza”. Dalam ayat 6a, kata majmuk rangkaian kata bebas jalan belakang bererti “jalan masuk melalui pintu belakang”, manakala kata majmuk kiasan jalan belakang dalam ayat 6b bererti “cara yang tidak mengikut peraturan yang telah ditetapkan”.

Kata jalan juga dapat membentuk kata ganda penuh dan kata ganda separa. Sila lihat contoh yang berikut:

7a.  Jalan-jalan di kawasan itu bengkang-bengkok.

7b.  Mereka berjalan-jalan pada waktu senja.

7c.  Mereka berjalan-jalan pada waktu cuti.

Dalam ayat 7a, kata ganda penuh jalan-jalan menandakan jamak. Dalam ayat 7b, kata ganda separa berjalan-jalan bererti “bersiar-siar” manakala dalam ayat 7c, kata ganda separa berjalan-jalan bererti “bercuti”.

Kata jalan juga dapat membentuk kata terbitan. Sila lihat contoh yang berikut:

8a.  Laluan pejalan kaki itu menyenangkan orang ramai

8b.  Kerajaan akan menjalankan projek mega itu.

8d.  Perjalanan air di sungai itu lancar.

8e.  Dia tidak terjalan kerana keletihan.

8f.   Penghibur jalanan itu bersuara merdu.

Dalam kelompok ayat 8, terdapat contoh kata terbitan yang terbina daripada kata dasar jalan, iaitu pejalan, menjalankan, sejalan, perjalanan, terjalan dan jalanan.

Satu hal yang sering mengelirukan para pengguna bahasa Melayu ialah kata terbitan menjalani dan menjalankan. Sila lihat contoh yang berikut:

Dalam ayat 9a, kata menjalankan bererti “melakukan”, manakala dalam ayat 9b, kata menjalani bererti “mengalami”.

Kata jalan dapat menjadi inti atau penerang dalam frasa nama. Sila lihat contoh yang berikut:

Kata jalan juga terdapat dalam sejumlah peribahasa. Sila lihat contoh yang berikut:

sesat di hujung jalan, balik ke pangkal jalan


DBPWT Rintis Kerjasama Kebahasaan dengan Imedikel Pharma Holding Berhad

Untuk mendapatkan maklumat terkini, ikuti kami melalui Telegram

Kota Bharu – Buat pertama kalinya Dewan Bahasa dan Pustaka Wilayah Timur (DBPWT) mengadakan kunjungan hormat ke Imedikel Pharma Holding Berhad, yang beribu pejabat di Kota Bharu, Kelantan. Pertemuan selama dua jam  itu diketuai oleh Puan Ariza Che Ismail, Pengarah DBPWT, bersama-sama beberapa orang pegawai. Kunjungan itu disambut baik oleh Presiden Imedikel Pharma, Tuan Haji Yusmat Mamat dan Encik Azman Abdul Jalil, Ketua Pegawai Eksekutif, bersama-sama Pengurusan Tertinggi Imedikel Pharma Holding Berhad.

Objektif kunjungan tersebut adalah untuk meningkatkan bilangan kerjasama DBPWT dengan sektor swasta dalam memartabatkan bahasa kebangsaan. Imedikel merupakan sebuah syarikat yang berpengalaman luas dalam menghasilkan makanan tambahan, produk kosmetik, minuman kesihatan, vitamin, produk herba dan alat perubatan untuk kedai farmasi dan usahawan baharu di Malaysia dan khususnya di Kelantan dan Terengganu. Imedikel turut komited dalam melaksanakan tanggungjawab sosial melalui pelbagai aktiviti kepada pelbagai lapisan masyarakat.

Menurut Tuan Haji Yusmat Mamat, mulai tahun 2023, Imedikel turut mengambil tanggungjawab dalam menjaga dan memartabatkan bahasa kebangsaan melalui penganjuran Pertandingan Pidato Bahasa Melayu Piala Imedikel. Tujuan progam itu adalah untuk melahirkan pelajar yang bijak berhujah dengan menggunakan bahasa kebangsaan yang baik dan bermutu. Di samping itu, pihaknya turut menekankan penggunaan bahasa kebangsaan menerusi siaran TV Imedikel milik mereka.

Sementara itu, Puan Ariza pula menyifatkan usaha Imedikel wajar dicontohi oleh syarikat swasta yang lain. Kunjungan DBPWT pada kali ini membuahkan kejayaan apabila pihak Imedikel sudi merintis kerjasama dengan DBPWT bagi merealisasikan beberapa program bahasa. Antaranya termasuklah Kuiz Kesihatan menerusi slot Kayanya Bahasa Kita di Radio Malaysia KELANTANfm, dan memperkenalkan istilah dalam bidang sains kesihatan, farmasi dan sebagainya menerusi TV Imedikel.


Syarahan Hari Pejuang Bahasa 152 Melestarikan Bahasa Melayu sebagai Bahasa Perpaduan

Kuching – Program Syarahan Hari Pejuang Bahasa 152 (2023) telah berlangsung dengan jayanya di Balai Budaya, Dewan Bahasa dan Pustaka Cawangan Sarawak (DBPCS). Syarahan tahunan itu dianjurkan oleh DBPCS dengan kerjasama Badan Keluarga DBPCS dan Unit Komunikasi Awam Sarawak (UKAS).

Syarahan ini merupakan satu daripada kaedah yang telah diambil oleh DBPCS sebagai usaha yang berkesan dalam memupuk semangat mencintai bahasa kebangsaan di Sarawak, dengan menampilkan tokoh bahasa untuk berkongsi ilmu dan pengalaman khususnya dalam bidang kebahasaan.

Dalam syarahannya, Encik Chuah Kee Man, Pensyarah Kanan di Fakulti Bahasa dan Komunikasi, Universiti Malaysia Sarawak, telah menggariskan tiga cabaran dalam menjadikan bahasa Melayu sebagai bahasa perpaduan dalam era digital, iaitu keleluasaan media sosial, kepesatan aplikasi dan teknologi kecerdasan buatan, dan kecelaruan konsep kenegaraan. Selain itu, beliau turut menyatakan peluang yang boleh diambil daripada kemajuan teknologi digital dalam usaha melestarikan bahasa Melayu sebagai alat penyatuan di Sarawak yang mempunyai lebih daripada 40 etnik.

Sementara itu, menurut Yang Berhormat Datuk Abdullah Saidol, Timbalan Menteri di Jabatan Premier Sarawak (Hal Ehwal Korporat, Penerangan dan UKAS), majlis ini sesungguhnya amat bermakna dalam memperluas peranan dan wibawa bahasa, sastera dan persuratan untuk memperkukuh perpaduan pelbagai kaum di Sarawak.

Tambah beliau, soal kepentingan bahasa Melayu sebagai bahasa kebangsaan tidak boleh dinafikan dalam memperkasakan dan memelihara bahasa dan sastera untuk perpaduan supaya generasi akan datang mengetahui, menghargai dan seterusnya menyedari akan realiti tentang keunikan, kebudayaan dan kepelbagaian kaum di Sarawak.

Sebelum itu, Encik Abang Haliman Haji Abang Julai, Pengarah DBPCS, dalam ucapannya menyatakan bahawa idea baharu, pandangan yang segar dan pendapat berwibawa dalam mencanangkan bahasa Melayu sebagai alat perpaduan sudah tentu akan membuka jendela fikir untuk melipatgandakan usaha yang bersesuaian dan selaras dengan perkembangan semasa.

Beliau menambah, menyedari akan hakikat ini, DBPCS telah merancang kegiatan kebahasaan, kesusasteraan, penerbitan korporat dan budaya belajar sepanjang hayat menerusi pelbagai program yang akan dilaksanakan pada tahun ini bersama-sama rakan-rakan sinergi DBPCS.

Yang turut hadir dalam majlis tersebut ialah Tuan Haji Japri Bujang Masli (Ketua Pegawai Eksekutif Pustaka Negeri Sarawak) dan Puan Noor Seela Noor Sulaiman (Pengarah Jabatan Kebudayaan dan Kesenian Negara, Sarawak).


Penggunaan Bahasa Melayu yang Betul akan Mempengaruhi Pertuturan Seharian Masyarakat

“Bahasa melambangkan bangsa.” Peribahasa Melayu tersebut yang sering kita dengar itu membawa maksud bahawa setiap tingkah laku atau tutur kata yang dilafazkan oleh seseorang itu dapat menunjukkan asal usul keturunannya. Bahasa merupakan satu alat komunikasi yang digunakan dalam kehidupan seharian yang melibatkan dua individu atau lebih. Aktiviti berkomunikasi membolehkan seorang penutur dan seorang pendengar menyampaikan dan menerima sesuatu maklumat dengan jelas. Oleh sebab itu, bahasa yang digunakan oleh masyarakat amat penting bagi membolehkan sesuatu maklumat yang ingin disampaikan dapat difahami dengan jelas.

Jika diteliti pada zaman ini, penggunaan bahasa Melayu tidak lagi dititikberatkan dengan penggunaan cara yang betul kerana bahasa Melayu asal telah bercampur dengan pelbagai sistem ejaan dan pertuturan yang tidak betul. Sebagai contoh, penggunaan media sosial yang berkembang pada masa ini telah mempengaruhi banyak pihak terutamanya golongan muda. Mereka semakin giat menggunakan media sosial sebagai satu daripada medium untuk berinteraksi secara dalam talian seperti WhatsApp, Twitter, Instagram dan Facebook dan bahasa Melayu telah digunakan dengan cara yang tidak betul.

Masyarakat Malaysia kini juga tidak lagi mengetengahkan penggunaan bahasa Melayu yang betul dek kerana bahasa rojak yang telah bercampur dalam bahasa Melayu seperti bahasa Inggeris dan ada juga kemasukan kata slanga yang tidak pernah didengari yang seterusnya akan menyebabkan seseorang individu itu akan menggunakan bahasa rojak tersebut dalam kehidupan seharian.

Media sosial merupakan satu daripada medium yang memberikan pengaruh yang kuat kepada generasi pada hari ini kerana penggunaan setiap tatabahasa dan ejaan itu sendiri telah diubahsuaikan mengikut cara pertuturan mereka yang ringkas dan seterusnya terbawa-bawa dalam kehidupan seharian seperti singkatan perkataan “tidak” kepada “x” dan “awak” kepada “awuck” dan penggunaan kata slanga seperti “dowh” yang tidak membawa apa-apa maksud. Perkataan itu sengaja ditambah sebagai penyedap kata.

Bahasa singkatan yang pelik dan bahasa rojak ini sedang dan masih lagi digunakan sama ada dalam urusan rasmi ataupun tidak rasmi. Oleh itu, bahasa Melayu yang betul perlu diserapkan secara meluas dalam pendidikan sekolah rendah hingga ke peringkat universiti. Universiti merupakan institusi pendidikan untuk pelajar mengkaji dan menggali ilmu. Jika ilmu ditulis dalam bahasa lain, berkemungkinan ilmu itu tidak akan dapat difahami oleh anak bangsa lain. Sifat bahasa itu merentas sempadan dan merupakan sebahagian daripada proses kenegaraan. Bahasa ini juga mampu untuk mencerdikkan anak bangsa.

Selain itu, menurut Prof. Datuk Seri Dr. Awang Sariyan, penggunaan bahasa yang tidak terkawal dari aspek aturan bahasa dan tatasusila juga menyebabkan bahasa Melayu “terjebak” dalam kemerosotan mutunya pada masa ini. Semakin hari semakin dapat kita melihat bahasa Melayu yang kurang berkualiti kerana rakyat sendiri yang telah mencampuradukkannya ke dalam bahasa asli Melayu supaya sedap didengari dan perlu mengikut trend zaman sekarang.

Biarpun zaman telah berlalu dengan pantas tetapi jangan pula kita memodenkan tradisi dan budaya bahasa Melayu itu sendiri. Walaupun singkatan kata dan bahasa rojak dianggap membawa maksud yang sama tetapi penggunaan ejaan dalam sistem bahasa Melayu perlu tepat dan betul dalam apa-apa jua keadaan. Jika tidak dibendung awal, hal ini akan menyebabkan pelajar terbiasa menggunakan bahasa yang salah tidak kira semasa peperiksaan mahupun dalam kehidupan mereka.

Dari sudut pandangan yang lain, penggunaan bahasa Melayu yang tidak betul bukan sahaja berlaku dalam kalangan pelajar bahkan dalam kalangan penjawat awam. Menurut Encik Abd. Karim A. Bakar yang berpengalaman dalam mengendalikan memo, penulisan surat, minit mesyuarat dan dokumen rasmi, penggunaan bahasa Melayu yang betul amat perlu dan sebagai keperluan menggunakan bahasa Melayu dalam semua urusan rasmi selaras dengan Perkara 152 Akta Bahasa Kebangsaan 1967.

Namun begitu, apabila bahasa rojak digunakan dalam mesyuarat, perhimpunan, kuliah atau bentuk perhubungan rasmi yang lain akan memberikan kesan yang buruk. Penggunaan bahasa rojak atau bahasa tidak baku dalam urusan rasmi menggambarkan disiplin yang rendah dan sikap tidak menghormati bahasa kebangsaan. Oleh sebab itu, penggunaan bahasa Melayu yang betul amat penting kerana akan memberikan pengaruh yang besar dalam setiap urusan. Pentingnya penggunaan bahasa Melayu yang betul kerana hal itu akan terus menjadi ikutan dan amalan bagi generasi akan datang.

Bahasa Melayu berkait rapat dengan identiti nasional negara bangsa dan melalui sistem pendidikan kebangsaan, para pelajar mestilah belajar dalam satu sistem bahasa pengantar yang sama. Dengan cara itu, seseorang warganegara akan memiliki satu karakter nasional. Bahasa Melayu berperanan dalam proses pembentukan suatu watak, sahsiah dan karakter rakyat Malaysia. Bahasa Melayu mempunyai keunikannya yang tersendiri. Oleh sebab itu, bahasa Melayu perlu dijaga kualitinya dan penggunaannya kerana akan diikuti oleh pelbagai tingkat umur terutamanya para pelajar.

Para pelajar ini masih lagi belajar untuk memahami konsep dan penggunaan bahasa Melayu yang betul kerana pada hari ini penggunaan media sosial yang meluas akan mengaburi mata mereka untuk menilai sesuatu perkara sama ada betul ataupun tidak. Justeru, usaha daripada pelbagai pihak perlu ditingkatkan supaya penggunaan bahasa yang tidak menepati ciri sistem bahasa Melayu yang betul dikenakan tindakan sewajarnya. Sebagai contoh, usaha daripada pihak sekolah yang perlu menjadikannya tanggungjawab utama kerana institusi pendidikan memainkan peranan yang utama mendidik pelajar ilmu yang betul.

Walau bagaimanapun, bahasa Melayu tetap menjadi bahasa penataran ilmu. Apabila bahasa Melayu digunakan, proses dapatan ilmu itu akan lebih merata dan meluas. Semua rakyat akan dapat menikmati hasil ilmu tersebut. Apabila bahasa Melayu digunakan secara meluas, tidak akan ada satu puak atau kelompok yang akan tercicir daripada bidang ilmu bahasa yang betul.

Jika bahasa Melayu terus dijulang dan dimartabatkan sebagai identiti Malaysia yang khas, maka tidak mustahil negara maju akan turut memandang Malaysia sebagai negara yang unik lantaran masyarakatnya yang pelbagai kaum tetapi tetap menjadikan bahasa Melayu sebagai sebagai bahasa utama yang digunakan dalam kehidupan seharian. Oleh yang demikian, kelemahan penggunaan bahasa Melayu yang kurang memuaskan itu harus diambil berat dan ditambah baik semula supaya keaslian bahasa Melayu pada masa akan datang terjaga dan akan terus diamalkan tidak kira dalam urusan rasmi ataupun tidak rasmi.